text:
Şu günüň ikinji ýarymynda Türkmenistanyň nebitgaz toplumynyň Merkezi binasynda Prezident Gurbanguly Berdimuhamedowyň «Türkmenistan — Beýik Ýüpek ýolunyň ýüregi» atly täze kitabynyň tanyşdyrylyşy boldy.
Dabara «Türkmengaz», «Türkmennebit» döwlet konsernleriniň, «Türkmengeologiýa» döwlet korporasiýasynyň, Türkmenbaşynyň nebiti gaýtadan işleýän zawodlar toplumynyň, «Nebitgazhyzmat» ÝPJ-niň we pudak ylmy institutynyň ýolbaşçylary we hünärmenleri gatnaşdylar.
Tanyşdyrylyşyň dowamynda toplumyň işgärleriniň çykyşlary boldy. Çykyşlarda Türkmenistanyň Prezidentiniň...
Eger-de OPEC nebit çykarylyşyny çen bilen häzirki derejesinde – günde 32,7 mln barrel möçberinde saklasa, nebit we nebit önümleri bazary 2018-nji ýylda umuman deňagramlaşar. Bu çaklamany Halkara energetika agentligi berýär.
«Indiki ýyl babatda aýdylanda nebit we nebit önümleri bazary umuman deňagramlaşar. Munuň üçin OPEC nebit çykarylyşyny çen bilen häzirki derejesinde saklamaly» diýip agentligiň dokladyny Praým getirýär.
HEA-nyň...
Müsür OPEC we beýleki birnäçe döwletleriň (OPEC+) nebit çykarylyşyny çäklendirmek boýunça ylalaşygyna goşulmagy meýilleşdirmeýär. Bu barada ýurduň ministri Şerif Ismail aýtdy, diýip, rus nebitgaz habarlary agentligi habar berýär.
Müsür OPEC+ ylalaşygyna goşulmaz, çünki ýurt hiç zat eksport etmeýär diýen ýaly, çykarylýan nebitiň esasy bölegi bolsa ýerli nebiti gaýtadan işleýän kärhanalarda peýdalanylýar, diýip Ismail düşündirdi.
«Biziň eksport edýän...


c: text/html

text:
Myhmanlar bilen sohbetdeshlikler
tmolympiadda sohbetdeshlik guramak dap-dessurimiz bar. Ilki ozunden rugsat alyarys, sonra sahypada bir kishi tanadyar we beyleki agzalar sorag beryarler. Sonra jogapkar kishi soraglary eltyar, jogaplaryny hem getirip yene bu yere goyyar.
Egerde siz hem guramak isleseniz we tanyshynyz bar bolsa ajayip bolardy. Bizin bilen habarlashmagynyz yeterlik, hatda habarlashman hem ozuniz gurap bilersiniz.
Agzalar arasy sohbetdeshlikler
Agzalar arasynda bir-birimizi has gowy tanamak ucin yorite sohbetdeshlikler geciryaris, beylekiler sorag sorayarlar we ol agza jogap beryar.
Gija galdym diyip gynanmak gerek dal, ol agzanyn sohbetdeshlik sahypasyna gidip soragyny yazaymali, hemme wagt acik.
(list belli bir sherte gora teriplenen dal)
Telpekler (1 kisiden 1 sany)
Bu yazgi ucin
- yhlas 1 telpek goyyar we yazyar: "Gaty gowy yazipsin! Berekella!"

robotstxt: allowed

filter: keep


text:
Dünýäde şol sanda Mianmarda musulmanlaryň gyrana berilmekleriniň hemde Arabystanyň Ýemende baş goşýan jenaýatlarynyň garşysynda halka köpçüliginiň parhsyz oturmagy adam hukugyndan arka çykýan bu halkara guramalaryň abraýny dökýändir diýip Tehraniň juma namazynyň hatyby aýtdy.
Aýatolla Muhammet Ali Mowahhedi Kermani şu gün Tehraniň jma namazynyň hutbalarynda beren gürrüňlerinde Arabystanyň daşary işler ministri Adel Aljobairiň Eýranyň garşy ýaramaz gürrüňlerine yşarat edip Arabystan Eýrany terrorizmden arka çykmakda aýyplan bolýandyr emma saudylar iki ýyl bäri Ýemeniň zulum astyndaky milletine garşy hüjümlerini dowam etdirip çagalary gyrana berip aýylganç jenaýat baş goşup durandyrlar diýdi.
Aýatolla Mowahhedi Kermani saud resmilerine garap zulumlaryňyzy we jenaýatlaryňyzy dowam etdirip ýurduňyzy ýok olmaga tarap itermäň diýip nygtady.
Tehraniň juma namazynyň hatyby sözüniň dowamynda Eýranyň usully syýasaty Gurhan aýatlary esasynda zulum astyndakylary goldamak ugurdadyr diýmek bilen Pahlawi režimiň döwründe Amerika garaşly bolan Eýran, bu günki gün sebitiň gudratlarynyň birine dönendir diýip beýan etdi.
Aýatolla Mowahhedi Kermani sözüniň ýene bir bölüminde käbir arap we günbatar döwletleriň adam hukugyndan arka çykmak baradaky toslamalarynyň utançsyzlyk hasaplap adam hukugyny gödek bozýan ýurtlar özlerini dünýäde adam hukugynyň hemaýatçysy hasaplaýarlar diýip nygtady.


text:
Aşgabadyň bazarlarynda söwda edýän telekeçileriň barha azalýandygyny görse bolýar.
Döwlet tarapyndan dollaryň satuwnyň ýatyrylmagy, gara bazarda dollaryň bahasynyň ýokarlanmagy bilen bazarlardaky azyk we senagat harytlarnyň bahalarynyň hem aşa ýokarlanandygyny ýaşaýjylar aýdýarlar.
Türkmenistanyň özünde öndürilýän gök we bakja önümleriniň, miweleriň häzirki wagtda ýetişip, iň bir bolan döwri bolsa-da, olaryň bahalarynyň aşaklamaýanlygy sebäpli, ilatyň olary isledigiçe satyn alyp bilmeýändigini, aşgabatly ýaşaýjy, 5 çaganyň ejesi Gülüstan aýdýar.
Aşgabadyň esasy merkezi bazary bolan Gülüstan söwda merkezinde bulgar burçunyň bir kilosynyň bahasy 4 manat, pomidor 5 manat, hyýar 4 manat, kartoşga 4 manat, garpyzyň kilosy 80 teňňe, kyrkgünlük gawunlaryň kilosy 2 manat, çereşnýa 25 manat, smorodina 22 manat, şetdaly 12 manat, klubnika 10 manat, erik-alma 6 manatdan.
Şol bir wagtda, süýt önümleriniň hem bahalarynyň ýokarlanýandygyny görse bolýar. Süzmäniň bir kilosy 10-12 manat bolsa, tworogyň bir kilosy 14 manat. “Beýle bahalar bolsa köp çagaly maşgalalara bol-elin iýip-içmek üçin elýeterli däl” diýip, Gülüstan aýdýar.
Döwlet tarapyndan mal etlerine gözegçilik edilip, goýun hem sygyr etlerini 17 manat 80 teňňeden ýokary satmaly däldigi barada görkezme berilýär. Emma etiň bir kilosyny 20 manatdan bäri alyp bolmaýandygyny hem ýaşaýjylar aýdýarlar.
Döwlet dükanlarynda bir kilosynyň bahasy 3 manatdan, 4 manat 40 teňňä çenli ýokarlandyrlan şekeri hem her ele diňe 1 kilogramdan satylýandygyny , şeýle bahalar sebäpli gyş üçin gök önümleri konserwirlemäge, mürepbe ýaly maşgala zerur önümleri taýýarlamaga gurbunyň çatmaýandygyny öý bikelerinden eşitse bolýar.
Türkmenistanda soňky aýlar aýlyklaryň wagtynda berilmän saklanmagy, bahalaryň ýokarlanmagy bilen, bazarlarda alyjylaryň azalýandygyny hem görse bolýar. Söwdanyň peselmegi sebäpli, paýtagtyň Gülüstan söwda merkezinde onlarça söwda nokatlary boş bolmagynda galýar.
Gök önümleri oba ýerlerinde ýetişdiren daýhanlardan lomaý görnüşinde satyn alyp, şäheriň içindäki bazarlarda oturyp satýandyklaryny ownuk söwda bilen meşgul bolýan telekeçi Bibi aýdýar.
“ Gije ukudan galyp, lomaý bazarda oba ýerlerinden daýhanlaryň getirýän gök we bakja önümlerini satyn alýarys. Uzakly güni hem Aşgabadyň bazarlarynda oturyp, öz satyn alan önümlerimizi alyja satýarys.
Emma alyjynyň azalmagy bilen biziň lomaý satyn alýan gök önümlerimiziň ýarpysy diýen ýaly zaýa bolýar. Şu günki alan gök önümiň ertä galsa, ony alyja hödür edip bolmaýar. Alyjy täzeje önüm gözleýär. Onsoň satylman galan harydyňy zir-zibile oklamakdan başga alajyň ýok.
Her gün zelel çekip, söwdany dowam etdirip bolmaýar. Şol sebäpli öz telekeçilik işlerimizi togtatmaly bolýarys. Bu bolsa maşgala eklenjimizi juda kynlaşdyrdy” diýip, telekeçi Oguldursun hem döwlet tarapyndan halk üçin aladanyň gün-günden ünsden düşürilýändigini nygtaýar.
“Bazar bahalarynyň ýokarlanýandygyndan, bazarlarda söwda nokatlarynyň boş duranlygyndan degişli ýolbaşçylaryň habarsyz galmaýandygyny bilýäris. Ýöne ilatyň sarp ediş korzinasyny öwrenip, aýlyklary, pensiýalary, kömek pullaryny geregiçe ýokarlandyrmaga derek, ozal bar bolan sosial ýeňillikleri hem ýatyrmak barada gürrüň edilýär. “Döwletiň adam üçin aladasy” ýatdan çykana meňzeýär” diýip, ýaşaýjylar nägileliklerini öz aralarynda paýlaşýarlar.


text:
17 Ocak 2017 Salı
2016-njy Ýylda Nebitiň Iň Pes Bahalary Boldy, 2017-nji Ýylda Ol Ýokarlanar
Geçen 2016-njy ýyl nebitiň bahalarynyň iň pes bolan ýyly boldy, diýip global energetika bazarlarynda we ýöriteleşen we Londonda, Nýu-Ýorkda we Singapurda edaralary bolan Energy Aspects garaşsyz barlag konsalting kompaniýasynyň nebit bazary boýunça analitigi Ridoý Raşid hasaplaýar, diýip Trend azerbaýjan habarlar agentligi belleýär.
Onuň sözlerine görä, OPEC-e girýän we girmeýän iri nebit öndürijileriniň nebit çykarmaklygy çäklendirmek baradaky ylalaşygynyň 2017-nji ýylyň başyndan başlap güýje girýändigi sebäpli teklip we isleg 2017-nji ýylyň dowamynda durnuklaşar we bahalar ýene-de öňki durkuna geler.
Bilermeniň hasaplamalaryna görä, bahalar deňleşer we 2017-nji ýylyň üçünji çärýeginiň ahyrlaryna (teklip bilen bagly hiç hili adatdan daşary ýagdaý bolmasa) fýuçersleriň bahalarynyň üç ýyllap aşaklanyndan soňra spot bahalarynyň ýokarlanmagyna garaşylýar.
«Biziň häzirki çaklamalarymyza görä, Brent kysmynyň bahalary 2017-nji ýylyň ikinji çärýeginiň ahyrlaryna bir barrel üçin 65 dollara barabar, şu ýylyň ahyrlaryna çenli bolsa, bahalar 70-75 dollara çenli baryp biler» diýip Raşid elektron poçtanyň üsti bilen Trende habar berdi.
Raşidiň aýtmagyna görä, OPEC we OPEC-e girmeýän döwletleriň nebit çykarmaklygy çäklendirmek baradaky karary köpler üçin garaşylmadyk waka boldy. Ol ylalaşyk baglaşylan döwletleriň nebit çykarmaklygy çäklendirmek boýunça borçnamalaryny näderejede ýerine ýetirjekdigi barada nämälimlik bolsa-da, ylalaşyk baglaşylan badyna nebitiň bahalarynyň dessine ýokarlanyp ugrady.
«Elbetde, biz ylalaşygyň şertlerini döwletleriň ählisiniň 100 göterim ýerine ýetirmegine garaşmaýarys. Ýöne Saud Arabystany we Pars aýlagynyň beýleki döwletleri nebitiň çykarylyşyny günde 0,8 million barrele çenli we OPEC-e girýän beýleki döwletler nebitiň çykarylyşyny ylalaşylan möçberden 80 göterimden gowraga çenli çäklendirer» diýip bilermen aýdýar.
Şol bir wagtda, onuň aýtmagyna görä, Nigeriýa we Liwiýa barada anyk zat aýtmak mümkin däl.
Raşidiň sözlerine görä, giň kontekstde alanyňda nebitiň çykarylyşyny häzirki wagtda — haçan-da, ätiýaçlyklar kem-kemden kemelip ugranda çäklendirmek talabalaýyk bolar. Çünki ol isleg bilen teklibiň arasyndaky deňagramlylygy dikeltmäge we nebiti bahalaryny ýokarlandyrmaga ýardam eder.
«OPEC-iň bu ylalaşygy nebitiň bahalarynyň ýokarlanmagy üçin hökmany suratda alty aýlyk şertnama däldir. Elbetde, bahalar ýokarlanar, ýöne bu ýerde esasy maksat nebitiň artykmaç ätiýaçlyklaryny azaltmakdan ybarat» diýip analitik aýdýar.
Şeýlelikde, bu ylalaşygyň maý aýynda ýene-de alty aý uzaldylmak mümkinçiliginiň bardygyny nazardan aýyrmaly däl, diýip ol hasaplaýar.
http://www.turkmenhabargullugy.com/2016-njy-yylda-nebitin-in-pes-bahalary-boldy-2017-nji-yylda-ol-yokarlanar/
Kaydol: Kayıt Yorumları (Atom)


text:
Fikri Yşyk: “Al Bab dolulygyna gabaw astyna alyndy”
NATO agza ýurtlaryň Goranmak ministrleriniň maslahatyna gatnaşmak üçin Belgiýanyň paýtagty Brýussele baran Türkiýäniň Goranmak ministri Fikri Yşyk ol ýerde metbugat işgärleriniň soraglaryna jogap berdi
Fikri Yşyk Al Babyň merkeziniň saplanmagy üçin operasiýanyň dowam edýändigini we onuň Azat Siriýa goşuny bilen bilelikde alynyp barylýandygyny mälim etdi.
Al Babyň dolulygyna saplananyndan soň, ýaşaýyş şertleriniň kadalanmagyna garaşýandyklaryny bellän Yşyk Al Babdan soň Manbijdäki aýralykçy terror guramasy PÝD/PKK-a agza terrorçylaryň dolulygyna yzyna çekilmegine garaşýandyklaryny nygtady.
Ministr Fikri Yşyk: “Bu babatda ABŞ bilen iş salyşýarys. Isleýän netijämize häzirki wagta çenli ýetip bilmedik. Al Bab operasiýasyndan soň iki strategiýamyz bar. Biri Manbij, beýlekisi bolsa Rakka. Manbijde PKK-nyň barlygyny kabul etmeris. Bu maksadymyzy durmuşa geçirmekde tutanýerlidiris” diýdi.
ABŞ-nyň Rakka operasiýasyna ähmiýet berýändigini bellän Yşyk Türkiýäniň esasy maksady bu operasiýanyň ýalňyş aktýorlar bilen geçirilmezligidigini nygtady.
Bir terror guramasyna garşy başga bir terror guramanyň ulanylmagynyň betbagtçylykdygyna ünsi çeken Türkiýäniň Goranmak minsitri Fikri Yşyk: “Operasiýanyň üstünlikli geçmegini isleýäris. Rakka operasiýasy aýralykçy terror guramasy PKK-nyň Siriýadaky goly bolan ÝPG bilen dälde, arap söweşijiler bilen geçirilmeli. Men ABŞ-nyň bu babatda anyk karara gelmändigini görýärin. ABŞ bu işi anyk PÝD bilen geçirmeris diýen pikirde däl” diýdi.
Fikri Yşyk ABŞ-nyň Baş ştabynyň başlygy Ýozef Dunfordyň ertir Ankara geljekdigini habar berdi.


text:
BMG-niň tribunaly Bosniýanyň öňki serb komandiri Ratko Mladiçi ömürlik türme tussaglygyna höküm etdi. Sud onuň Bosniýanda 1992-1995-nji ýyllarda bolan urşuň dowamynda uruş jenaýatçylyklaryny, şol sanda genosidi amala aşyrmakda günäli tapdy.
Gaaganyň sudy 22-nji noýabrda çykaran kararynda Mladiçe bildirilen günäniň 11 punktdan 10-sy tassyklandy.
Mladiç uruşyň iň aýylganç jenaýatçylyklaryna ýolbaşçy bolmakda, şol sanda Bosniýanyň paýtagty Saraýewonyň üç ýyllyk gabawyny amala aşyrmakda we 1995-nji ýylda 8000 çemesi musulman erkek adamy Srebrinisada gyrgyna bermekde aýyplandy.
Baş sudýa Alphons Orie karary Mladiçiň suduň geçýän otagyndan çykarylmagyna görkezme berensoň okady.
“Olar ýalan sözleýär, siz ýalan sözleýärsiňiz. Men özümi gowy duýmaýaryn” diýip Mladiç zaldan çykarylmagynyň öňýany gygyrdy.
Gaaga tribunalynyň Mladiçiň işi boýunça diňlenişikleri 530 güne çekdi. Bu iş Ikinji Jahan Uruşy bieln bagly Nurenberg prosesinden soň Ýewropada iň uly uruş jenaýatçylygy bilen baglylykda gozgalypdy.
Öňki Ýugoslawiýa boýunça halkara tribunaly gozgalan 106 sany aýra başga işler boýunça 591 şaýatyň görkezmesini we 10 müň çemesi subutnamany öwrendi.


text:
“Talyban” toparynyň lideri molla Haibatullah Ahundzadanyň ogly 20-nji iýulda Helmand welaýatynda janyndan geçip amala aşyran hüjüminiň netijesinde öldi diýip, “Talybanyň” metbugat wekili 22-nji iýulda aýtdy.
Hafiz Halid ady bilen tanalan 23 ýaşly Abdur Rahman 20-nji iýulda irden Owganystanyň howpsuzlyk güýçleriniň Gereşk etrabyndaky uly bazasyna içi partlaýjy serişdeli ulagyny sürüp, öldi diýip, “Talybanyň” metbugat wekili Zabihullah Mujahid dpa agentligine aýtdy.
Şol günüň özünde “Talybanyň” söweşijileri Gereshkyň daşyndaky agyr söweşleriň dowamynda ele salnan üç sany “Humvee” awtoulagyny barlag-geçiş nokadyna sürüpdi.
Mullah Haibatullah “Talybanyň” öňki lideri Molla Ahtar Mohammad Mansour 2016-njy ýylyň maý aýynda ABŞ-nyň Pakistanda amala aşyran howa hüjüminde ýogalansoň, topara ýolbaşçy bolupdy.
Hökümet resmileri häkimiýetleriň ýagdaýy derňeýändigini aýdýarlar.
“Talyban” häzirki wagtda Helmand welaýatynyň 80%-ne gözegçilik edýär. Bu ýerde müňlerçe gektar ýerde öndürilýän göknar söweşiji topara ýüzlerçe million dollarlyk girdeji getirýär.


text:
Ýurdumyzda şan-şöhrata beslenen, milli baýlygymyz bolan ahalteke bedewlerimiziň baýramçylygy her ýylyň aprel aýynyň soňky ýekşenbesinde bellenip geçilýär. Bu baýramçylyga bagyşlanan dürli çäreler ýurdumyzyň ähli ýerlerinde giňden uly dabara bilen bellenýär.
Türkmen halky öz durmuşyny bedew atsyz göz öňüne getirmändir, şatlykly gününde dabaraly toý tutup, at çapdyrypdyr. Türkmen halkynyň zehini bilen döredilen we terbiýelenen ahalteke bedewleriniň şöhraty dünýä ýüzünde has hem beyikdir. Eziz Diýarymyzda Hormatly Prezidentimiziň ýolbaşçylygynda milli baýlygymyz bolan ahalteke bedewlerimizi köpeltmek, ösdürip ýetişdirmek we terbiyelemek baradaky alnyp barylýan işler ummasyzdyr. Ahal welaýatynyň Gökdepe etrabynda “Halkara ahalteke atçylyk sport toplumynyň” we Aşgabat şäheriniň gözel künjegi bolan Köpetdagyň eteginden “Ahalteke atçylyk toplumynyň” açylyp ulanylmaga berilmegi hem-de şeýle toplumlaryň ähli welaýatlarda döredilmegi, şeýle-de paýtagtymyzdaky sirkiň binasynyň durkunyň täzelenip, döwrebaplaşdyrylyp, at üstünde oýnaýan artistlerimiziň çykyşlarynyň täzeden dikeldilmegi munuň aýdyň mysalydyr.
Şeýle-de ýurdumyzda 2009-njy ýyldan bäri bedew baýramçylygy mynasybetli Hormatly Prezidentimiz tarapyndan döredilen iň owadan ahalteke bedewini saýlamak bäsleşigi ýyl-ýyldan uly dabara bilen bellenýär. Bularyň ählisi Hormatly Prezidentimiziň ýurdumyzda ahalteke bedewleriniň şan-şöhratyny dünýä ýaýmak barada edýän atalyk aladasynyň netijesidir.
Toýlaryňyz toýa ulaşsyn, eziz ildeşler!
26 апреля 2018
At gazanar goç ýigidiň Owwal bedew aty gerek. Gelene garşy çykmaga Ýagşy muhapbeti gerek. Mert gerek jepa çekmäge, At gerek dere sökmäge, Supra ýaýyp, nan dökmäge Köňlüniň hümmeti gerek.


text:
İn Köp Naçe Gezek Emeli Yoldan Göwrelilik Bejergisi Edilip Bilinyar?
Emeli yoldan göwrelilik bejergisin başarnykly köpelme bejergi usulydyr. Bu bejergi usuly başarnykly bolsada hiç bir emeli yoldan göwrelilik bejergi merkezleri 100(%)
göterim garantiya berip bilmeyar. Bejerginin dowamynda emeli yoldan göwrelilik bejergisinde yada saglykly embriyolaryn goyulmasynda başarnyksyz bolup bilyar. Emeli
yoldan göwrelilik bejergisi üçin belli bir san yokdyr. Boljak ene atalar naçe gezek isleseler hem bu bejergini alyp bilyarler. Bu synaglar üçin maddy we ruhy taydan
güçli bolmalydyrlar. Muny başaryp bilen jüwütler emeli yoldan göwrelilik bejergisi synaglaryna dowam edip bilyarler. Yöne yatdan çykarmalydal zat hem, üç gezek
synagdan son başarnygyn belli bir möçberde köpelmeyandigi. Üç gezek emeli yoldan göwrelilik bejergisi synagyndan son başarnykly bolmayan bolsa, mundan sonkylarda
hem kan bir başarnyga garaşylmayar. Gaytalanyan düşüklerde emeli yoldan göwrelilik bejergisinden başgada bejergi usullary edilip bilinyar.
Başarnyksyz bolan emeli yoldan göwrelilik bejergisinden son embriyonyn ene rahmynde durmayandygy we bejerginin name üçin başarnyksyz bolandygynyn sebapleri
anyklanyar. Yöne bejerginin labaratoriyadan başlap embriyo ena goyulyança geçen wagtyn dowamynda hiç hili yalnyşlyk bolmadyk bolsa, bu yagdayda yalnyşlygyn yada
hassalygy anyklamah has hem gynlaşyar. Emeli yoldan göwrelilik bejergisinden sonra emeli yoldan göwrelilik bejergisinin başarnyksyz bolmasyna birnaçe sebapler bolup
bilyar. Bu sebapden hem başarnyksyzlygyn sebabini tapmak has hem gyndyr.
Ene ata boljaklaryn bejergilerinin sany öz isleglerine baglydyr. Munda belli bir bejergi sany goyulan daldir. Yöne jüwütler bejergi sany barada üç bejergiden sonra
emeli yoldan göwrelilik bejergilerinde başarnygyn uly möçberde artmayandyr. 30 yaş yada mundan kiçi hassalarda in köp üç gezekden son uly başarnyklar bolmasy mümkindir.
Yöne 35 yaşdan son başarnyk yaşa bagly bolup azalmakdadyr. Bu sebapden jüwütlere birden köp bejergi almasy gerekli bolup bilyar.
EMELİ YOLDAN GÖWRELİLİK BEJERGİSİ NAME ÜÇİN BAŞARNYKSYZ(DÜŞÜK) BOLYAR.
Egerde ayalyn yaşy uly bolsa emeli yoldan göwrelilik bejergisi bilen çaganyn bolmasy gynlaşyar. Yaşyn ulalmagy bilen göwrelilik howpy hem yüze çykyar.
Yumurtalyklaryn oyandyrylmasy üçin ulanylyan dermanlar bilen islenilyan jogaby bermesi gynlaşyar. Yumurta yygnamasynda yeterli möçberde peydalanylmayar, yumurtalarda
yüze çykyp biljek marfalogik taydan keseller sebapli hem göwreli bolmak gynlaşyar.
– Erkegin spermasy bilen baglanşykly sebapler.
– Ene rahmynyn dywar galynlygynyn gerekli möçberde galyn bolmazlygy.
– Hassanyn ulanmasy gereli bolan dermanlary wagtynda ulnmazlygy.
– Lukmanyn aydan mukdaryndan az yada köp derman ulanmasy.
– İyip içmesine ünüs bermezligi yaly faktorlar emeli yoldan göwrelilik bejergisinin başarnyksyz bolmasyna sebap bolup bilyar.
GAYTALANAN BAŞARNYKSYZLYK SONUNDA JÜWÜTLERİN DUYGULARY NAHİLİ BOLYAR?
Gaytalanan başarnyksyzlik sebabi bilen ayratyn hem enede dürli hili ruhy hassalyklara yol açyp bilyar. Emeli yoldan göwrelilik bejergisine hiç bir hassa başarnyksyz
bolmak üçin başlamaz. Bu yagdayda jüwüdin psigoluga yüz tutmasy peydaly bolup bilyar. Jüwütler duş gelip biljekleri her hili yagdaylara bejergiden ön özlerini
tayyarlamalydyrlar.
BAŞARNYKSYZ EMELİ YOLDAN GÖWRELİLİK BEJERGSİNDEN SONRA NAÇE WAGTDAN SON TAZE BEJERGA BAŞLAP BİLYARLER?
Emeli yoldan göwrelilik bejergileri başarnykly bolmadyk halatlarynda taze bejerga başiamasy üçin bir ay gerekli bolyar. Yöne jüwüdün yaşlary kiçi bolsa tayyarlanmak
üçin has hem uzyn wagt dynç almak isleyan bolsalar hem buda mümkündir. Yöne enenin yaşy uly bolsa wagty tygşytly ulanmasy olar üçin has gowy bolar.
GAYTALANAN DÜŞÜKLERNE NAME ETMELİ?
İlki bilen göwreden çaganyn düşmesinin sebapleri anyklanmalydyr. Sonra bolsa düşüklerin sebabi genetikadanmy yada rahym bilen baglanşykly bolandygy anyklanmaly. Uly
yaşlarda bolyan düşüklerde kromozom anomalileri bilen baglanşykly bolup biler.


text:
Täjigistanyň Içeri işler ministrligi bedeniniň agramyny azaltmak talabyny berjaý etmedik on polisiýa ofiserini işden boşatdy.
Ministrligiň metbugat-wekili Umarjon Emomaliniň 4-nji maýda AÝ/AR-na aýtmagyna görä, 100-den gowrak polisiýa ofiserine olaryň aşa semizdigi hakynda duýduryş berilipdir we horlanmak çäresini görmek üçin wagt möhleti berilipdir.
"Polisiýa ofiserleri güýçli, tiz we fiziki taýdan kämil bolmalydyr. Olar islendik ýagdaýda herekete taýýar bolmaly we öz gulluk borçlaryny doly berjaý etmeli” diýip, Emomali aýtdy.
Täjigistanyň içeri işler ministri Ramazon Rahimzoda dekabrda eden çykyşynda aşa semiz polisiýa işgärleriniň işden kowuljagyny duýduryp, olary öz bedenlerini kämilleşdirmek ugrunda işläp başlamaga çagyrypdy.
Ministrligiň dekabr aýynda öňe süren talaplaryna görä, erkek polisiýa ofiserleri azyndan 168 santimetr, zenanlar 160 santimetr bolmaly. Boýy 168-170 santimetr polisiýa ofiseriniň ortaça agramy 75 kilogram bolmaly.


text:
Prezident Gurbanguly Berdimuhamedowyň öňki wise-premýeriniň öz janyna kast edendigi aýdylýar. Batyr Ereşowyň tarpa-taýyn ýogalandygy baradaky habaryň türkmen mediasynda peýda bolmagyndan birnäçe gün öň, ol özüne kast etdi, diýip Azatlyk Radiosynyň çeşmeleri maglumat berýärler.
Ynamdar çeşmäniň aýtmagyna görä, senagat meselelerine hem Lebap welaýatyna gözegçilik eden Ereşow 29-njy ýa 30-njy aprelde, öz oglunyň uly mukdardaky pul serişdeleri bilen tutulmagynyň yz ýany janyna kast edipdir.
Ereşowyň öz-özüni heläkländigi barada 21-nji maýda “Türkmenistanyň Hronikasy” neşiri hem habar berdi.
Şol bir wagtda, Ereşowyň özüne kast edendigi baradaky maglumat Azatlyk Radiosyna baryp 8-nji maýda gowşupdy. Emma, käbir, şol sanda Ereşowyň oglunyň haýsy ýagdaýlarda tussag edilendigi, onuň ýaşy we ýanyndan tapylan puluň mukdary ýaly jikme-jikler nämälim bolmagyna galýar.
Azatlyk Radiosynyň türkmen hökümetindäki çeşmesi Ereşowyň oglunyň tussag edilmegi bilen onuň özüni hem yzarlap başlapdylar. Şeýle-de, Ereşowa onuň ýakynda özüniň-de tussag ediljekdigi baradaky maglumat syzdyrylypdyr.
Onuň sözlerine görä, Ereşowyň oglunyň tussag edilmeginiň öňýany Lebabyň sement zawodynda barlag geçirilip, ol ýerde boldy diýilýän parahorlygyň üsti açylypdyr.
“Ähli zat Ereşowyň gözegçiligindäki sement zawodyndaky barlagdan soň başlandy. Apreliň ortalarynda hukuk goraýjy işgärleri sement zawodyna duýdansyz reýd geçirip, ýetmezçiligiň, şeýle-de uly möçberdäki parahorlygyň üstüni açdylar. Munuň yzy bilen, Ereşowyň ogly uly mukdardaky pul serişdeleri bilen saklandy” diýip, Azatlyk Radiosynyň çeşmesi maglumat berdi.
Ereşowyň oglunyň adyny, ýaşyny, şeýle-de onuň sement zawodunyň işindäki orny baradaky maglumatlary anyklaşdyryp bolmady. Emma Merkezi Aziýa döwletlerinde adat bolşy ýaly, ýokary wezipeli adamlaryň garyndaşlary, hususan-da ogullary öz ene-atalarynyň kontrollygyndaky pudaklara gözegçilik edýärler.
Azatlyk Radiosynyň ýene bir çeşmesi Ereşowyň ölüminiň yglan edilmeginden birnäçe gün öň, onuň özüne kast edendigini tassyklady. Ol Ereşowyň oglunyň 24-25-nji aprel aralygynda tussag edilendigini, öňki resminiň hem 29-30-njy aprel töwerekleri özüni öldürendigini aýtdy.
“Onuň ogly ummasyz pul bilen tutuldy. Ereşowy yzarlap başladylar. Onuň golaýda tussag ediljekdigi barada dürli ýerlerden duýduryp başladylar. Ol mundan soň özüni asyp, janyna kast etdi. Onuň jesedini äkidip, üç günläp bermän sakladylar. Soňra ony yzyna beripdirler. Tassyklanmadyk maglumatlara görä, ol dogduk ýurdy – Özbegistanda jaýlanypdyr” diýip, howpsuzlyk howatyrlanmalary sebäpli atlandyrylmasyzlygyny soran Azatlyk Radiosynyň çeşmesi gürrüň berdi.
“Türkmenistanyň hronikasy” neşiriniň maglumatynda hem Ereşowyň Özbegistanyň Buhara oblastynda jaýlanandygy tassyklanýar. Azatlyk Radiosynyň beýleki çeşmesi hem Ereşowyň aslynyň Özbegistandandygyny tassyklady.
Ýöne türkmen mediasyndaky peýda bolan maglumatda, Batyr Narkulyýewiç Ereşowyň 1966-njy ýylyň 13-nji iýunynda Lebabyň Garaşsyzlyk etrabynyň S.A. Nyýazow obasynda doglandygy aýdylýar. Sowet döwri bu raýon “Moskowskiý” atlandyrylyp, ol Buhara oblasty bilen goňşulykda ýerleşýär.
Azatlyk Radiosynyň çeşmeleri Ereşowyň jesediniň üç günläp berilmän saklanandygyny, onuň diňe öldi habary çap edilenden soň berlip; gyssagara jaýlamagy hem tabşyrylandygyny aýtdylar.
Ýeri gelende bellesek, Ereşowyň ölüminiň 3-nji maýda yglan edilmeginiň yz ýany, ýagny 4-nji maýda Türkmenistanyň baş prokurory Amanmyrat Hallyýew wezipesinden boşadylypdy. Hallyýew bilen birlikde ýurduň Prokoratura we Içeri işler pudaklarynyň onlarça emeldarlary wezipesinden çetleşdirilipdiler.
Mundan soň, Azatlyk Radiosy öňki baş prokuroryň we beýleki 50-ä golaý wezipeli adamlaryň tussag astyna alnandygy barada maglumat beripdi.
Şol pursat, Azatlyk Radiosynyň çeşmeleri Hallyýewiň we beýleki emeldarlaryň “Aziada-2017” oýunlary üçin barly telekeçilerden we raýatlardan pul serişdelerini toplamak tabşyrygyny ýerine ýetirip bilmändigi üçin, jezalandyrylandygyny aýdypdylar.
Azatlyk Radiosyna maglumat beren bir çeşmäniň maglumatlaryndan çen tutulsa, haçan-da bir prokuroryň öýünden 15 million dollar pul tapylanda, prezident Berdimuhamedow gazaba münüpdir.
Azatlyk Radiosynyň bu baradaky habaryndan soň, döwlet mediasy tussag edilen onlarça adam barada reportaž beripdi.
Galyberse-de, geçen ýylyň tomsunda Balkanabatda “Türkmennebit” döwlet konsernine degişli bolan Esasy nebit geçirijiler Müdirliginiň başlygynyň iş otagynda özüni asandygy barada maglumatlar peýda bolupdy.
1971-nji ýylda doglan, asly Balkanyň Gazanjyk şäheriniň Isgender obasyndan bolan 45 ýaşly Baýramyň öz janyna kast etmeginiň eýeleýän wezipesi, has dogrusy edarada alnyp barylýan derňew işleri bilen baglydygy aýdylypdy.


text:
Faktoring – Tabşyryjy üçin söwdanyň täze görnüşi, wagtlaýyn söwda päsgelçiligi barlamak, netijesinde satyn alyjylara öz möhletinde däl töleme borjuny çäkli karz geçirme öýjükleri olar üçin el ýeterli
Bu nähili işleýär:
- Tabşyryjy Satyn alyjynyň tabşyrmak şertnamasyna laýyklykda harytlary tabşyrmany amala aşyrýar
- Tabşyryjy harydy tabşyrandygy barada tassyklaýan hemme resminamalary Banka tabşyrýar
- Bank tölegi satyn alyjylaryň bergisini 80% çenli tabşyryjynyň hasabyna amala aşyrýar, iň ýokary möhleti 6 aý zähmet hakynda 15%
- Goýulan haryda alyjylaryň töleginden soňra, Bank tölenen puldan göterim hasabyny we komissiýa tabşyryjynyň hasabyndan saklaýar
Faktoringiň üstünlikleri:
- Tabsyryjy satyn alyjy tarapyndan tölege garaşman puly alýar
- Dolanşyk serişdelerde zyýanyň bolmazlygy
- Satuwyň giňemeginiň ösmegi hasaplaşyga satyn alyjylara el ýeterli şertlerde hyzmatdaşlyk ygtyýar berilýär (möhletli tölegi)
FAKTORING SIZE SATUWDA WE BÄSDEŞLERIŇIZIŇ ÖŇÜNDE WAJYP ÜSTÜNLIKLER ALMAGA YGTYÝAR BERER!


text:
Türkmenistanyň Döwlet medeniýet merkeziniň Döwlet muzeýi 2017-nji ýylyň 1-nji aprelinde “Suw damjasy – altyn dänesi” baýramy mynasybetli gurnan “Keramatly suwuň sarpasy” atly sergisiniň açylyşyna ony synlamak isleýänleriň hemmesini çagyrýar.
KERAMATLY SUWUŇ SARPASY
Halkymyzyň suw damjasyny altyn dänesine deňemegi ýöne ýere däl. Ir döwürlerden bäri türkmenleriň halk hojalygynyň esasy pudaklarynyň biri bolan ekerançylyk ekin ekilýän meýdanlary wagtly-wagtynda suwarmak arkaly alnyp barlyp, ilatyň azyk bilen üpjünçiligi gös-göni suw bilen bagly bolupdyr. Azyklyk ekinlerden alynýan önümleriň gymmatyny göz öňünde tutanyňda bolsa, suwuň her bir damjasynyň altyn dänesinden kem bolmandygy öz-özünden düşnükli bolup duruberýär.
Geçmişde türkmenleriň mekan tutan ýerleri tutuşlygyna iki gyrasy 5-6 metr belentlikdäki raýyşly köne we ulanylyşda bolan ýaplaryň ulgamy bilen torlanypdyr. Amyderýanyň orta we aşaky akymlarynda ýaplaryň aglabasy suwy gös-göni Amyderýanyň esasy hanasyndan ýa-da onuň goşandyndan alypdyr. Goşantlaryň bir böleginiň öňüni daýhanlar çybyk bogdaklarydyr toprakdan galdyrylan ýönekeý görnüşli gaçylar bilen baglapdyrlar. Ýaplaryň köpüsiniň belentli-pesli 2-3 sany sakasy bolupdyr. Hususan hem bu ýagdaý Amyderýanyň suwunyň kenarlary ýumurýan ýa-da, tersine, derýanyň goşantlarynyň ýa-da hanasynyň suw alynýan ýerden uzaklaşýan ýerlerinde göze ilipdir. Hywa hanlygynyň çäginde ýaşaýan türkmen ilatynyň suwaryş ulgamy XIX asyrda - XX asyryň başynda görnüşi boýunça Amyderýanyň orta akymynyň jülgesindäki ýaly bolupdyr. Demirgazyk Türkmenistanda ýaşaýan türkmenler ýönekeý aksuw ekerançylygy bilen hem ir döwürlerden bäri meşgullanyp gelipdirler. Bu ekerançylykda bol hasyl alynmagy howa şertlerine we syýasy ýagdaýa bagly bolupdyr. Murgap suwaryş ulgamy Gowşuthan bendinden başlap, demirgazyk-günbatarlygyna çöllük ýerlere çenli uzalyp gitmek bilen, uzak bölegi gulak alynmazdan akyp ýatan şaha-şaha bolup ýaýrap gidýän ýaplardan we ugurdaş ýaplardan ybarat bolupdyr. Tejen derýasy bilen bagly suwaryş ulgamy hem edil şonuň ýaly edilip gurlupdyr. Ahal, ýagny Köpetdagyň etekleri suw üpjünçiligi taýdan iň amatsyz ýer bolupdyr. Bu ýerde suw serişdeleri örän çäkli bolup, kiçeňräk dag derýajyklaryndan, çeşmelerden we kärizlerden peýdalanylypdyr. Günbatar Türkmenistanda ekin meýdanlary Sumbar we Çendir diýlip atlandyrylýan goşantlary bilen birlikde Etrek derýasynyň suwy bilen suwarylypdyr.
Ýurdumyzda her ýyl aprel aýynyň birinji ýekşenbesinde bellenilip geçilýän “Suw damjasy – altyn dänesi” baýramy mynasybetli Türkmenistanyň Döwlet medeniýet merkeziniň Döwlet muzeýinde “Keramatly suwuň sarpasy” atly baýramçylyk sergisi gurnaldy. Sergi ýüzüne hormatly Prezidentimiz Gurbanguly Berdimuhamedowyň suwuň gymmaty baradaky pähimli sözleri ýazylan sergi tagtasy bilen açylýar. Şonuň ýaly-da, sergide hormatly Prezidentimize dürli baýramçylyklar mynasybetli sowgat berlen ajaýyp zergärçilik eserleri, ýaz paslynda her dürli güllere basyrynyp oturan meýdanlar bilen bäsleşýän halylar we haly önümleri, belli suratkeşleriň suwuň gadyr gymmatyny açyp görkezýän nakgaşlyk eserleri, ýurdumyzdaky ýer-suw gatnaşyklaryndan söz açýan gymmatly kitaplar, keramiki küýzeleriň dürli görnüşleri, beýleki gymmatly eksponatlar ýerleşdirildi.


text:
Bütindünýä saglyk gününe bagyşlandy
2018-nji ýylyň 4-nji aprelinde Türkmenistanyň Döwlet medeniýet merkeziniň Döwlet muzeýinde geçirilen “Sagdynlyk we bagtyýarlyk” atly amaly maslahat Bütindünýä saglyk gününe bagyşlandy. Maslahata 2017-nji ýylda paýtagtymyzda geçirilen Ýapyk binalarda we söweş sungaty boýunça V Aziýa oýunlarynyň hem-de birnäçe halkara sport bäsleşikleriniň ýeňijileri bolan türkmen türgenleridir ussat tälimçiler, paýtagtymyzda ýerleşýän Milli sport we syýahatçylyk institutynyň mugallymlary we talyplary, döredijilik wekilleri gatnaşdylar.
Maslahaty Türkmenistanyň Döwlet medeniýet merkeziniň Döwlet muzeýiniň direktory, taryh ylymlarynyň kandidaty Öwezmuhammet Mämmetnurow açdy we golaýlap gelýän Halkara saglyk güni bilen ýygnananlary gyzgyn gutlady. “Her ýylyň 7-nji apreli Bütindünýä saglyk güni hökmünde Ýer ýüzünde giňden baýram edilýär. Hormatly Prezidentimiz Gurbanguly Berdimuhamedowyň başda durmagynda bu baýramçylyk ýurdumyzda ýokary ruhubelentlige, şatlyk-şowhuna, dürli sport bäsleşikleridir dabaralara beslenýär.
Hormatly Prezidentimiziň yhlasly aladasy bilen ýurdumyzda sporty we köpçülikleýin bedenterbiýäni ösdürmek boýunça köp işler alnyp barylýar. Obadyr şäherlerimizde, mekdeplerde, mekdebe çenli ýaşly çagalar edaralarynda döwrebap sport desgalary, futbol, basketbol, woleýbol meýdançalary, ýüzülýän howuzlar, tennis kortlary gurulýar.” diýip, Döwlet muzeýiniň ýolbaşçysy çykyşynda nygtady.
Soňra maslahatda tanymal sport türgenleri we tälimçileri çykyş etdiler. Olaryň arasynda Türkmenistanyň milli adaty karate federasiýasynyň başlygy, gara guşagyň 6-njy danynyň eýesi, halkara derejeli emin Hangeldi Hojaýew, “Watan” gazetiniň bölüm redaktory Orazdurdy Atahanow, Türkmenistanyň Sport we ýaşlar syýahaty ministrliginiň ýaş olimpiýaçylary taýýarlaýyş mekdebiniň tälimçisi, guşakly göreş boýunça tälimçi mugallymy, Şa serpaýynyň eýesi, Türkmenistanyň at gazanan tälimçisi Hemra Nurmämmedow, Türkmenistanyň Milli sport we syýahatçylyk institutynyň talyplary, Türkmenistanyň at gazanan sport ussady, halkara derejeli sport ussady Dinara Hallyýewa we Türkmenistanyň at gazanan sport ussady, guşakly göreş boýunça halkara derejeli sport ussady Laçyn Badagulyýewa, Magtymguly adyndaky Türkmen döwlet uniwersitetiniň talyby, woleýbol boýunça sport ussady Döwran Garlyýew, Magtymguly adyndaky Türkmen döwlet uniwersitetiniň talyplary, V Aziýa oýunlarynyň ýeňijileri Mekan Nurjykow we Didar Meredow.
2017-nji ýylda paýtagtymyzdaky Olimpiýa şäherjiginde Ýapyk binalarda we söweş sungaty boýunça V Aziýa oýunlary geçirildi we onda ýurdumyzyň ýygyndysy umumy toparlaýyn bäsleşikde 1-nji orny eýeläp, 89 altyn, 70 kümüş, 86 bürünç medallary, jemi 245 medal gazanmagyň hötdesinden geldiler.
“Bu ýeňişleriň gözbaşynda türkmen sportunyň hakyky howandary hormatly Prezidentimiziň yhlasly aladasy dur. Gahryman Arkadagymyzyň jany sag, belent başy aman, il-ýurt bähbitli tutumlary rowaçlyklara beslensin!” diýip, çykyş edenler nygtadylar.
“Watan” gazetiniň bölüm redaktory, şahyr Orazdurdy Atahanowyň okap beren goşgulary maslahata gatnaşyjylara ruhy lezzet paýlady. Ol şygyrlarda Gahryman Arkadagymyzyň milli sporty ösdürmekdäki taýsyz tagallalary, ruhubelentligiň gözbaşy bolan sagdyn durmuş ýörelgesi çeper şahyranalyk bilen wasp edilýär.
Soňra maslahata gatnaşyjylar Döwlet muzeýiniň sergi zallaryndaky sporta we bedenterbiýä bagyşlanan gymmatlyklar bilen tanyşdylar.


text:
Iň soňky habarlar
Türkmenistanyň Ilçihanasynyň topary Hytaýda ýerleşýän diplomatik wekilhanalaryň arasynda geçirilen futbol ýaryşynyň ýeňijisi
Pekin uniwersitetiniň sport toplumynda Hytaý Halk Respublikasynda ýerleşýän diplomatik wekilhanalaryň we halkara guramalarynyň işgärleriniň arasynda her ýyl geçirilýän 22-nji futbol ýaryşy boldy. Çäräni HHR-yň Daşary işler ministrligi hem-de Bedenterbiýe we sport batradaky baş ...
Gurbansoltan eje adyndaky etrabyň agyr atletika sport mekdebi pälwanlary taýýarlaýan merkez hasaplanýar
Daşoguz welaýatynyň Nurmuhammet Andalyp adyndaky geňeşliginde ýerleşýän sport mekdebi tanymallyga ýeten agyr atletikaçylaryň ençemesini taýýarlady. Golaýda onuň okuwçylarynyň biri, ýaş ştangaçy Reýimbergen Jumaýew halkara ýaryşynda şowly çykyş edip, milli ýygyndy topara dalaşgär boldy. Mekdebiň beýleki ...
Döwletliler köşgündäki baýramçylyk dabarasy
Şu gün Döwletliler köşgünde baýramçylyk çäresi geçirildi. Onda bu ýerde terbiýelenýän çagalar hormatly Prezidentimiz Gurbanguly Berdimuhamedowyň adyndan hurmadan taýýarlanan nygmatlary sowgat aldylar. Türkmenistanlylaryň ösüp gelýän nesli barada hemmetaraplaýyn alada etmek milli Liderimiziň durmuş syýasatynyň möhüm ugurlarynyň biridir. Ýurdumyzda körpeleriň ...
Garold Neýmark öz 80 ýaş toýuny we skripkaçylar toparynyň 40 ýyllygyny sungat muşdaklarynyň arasynda garşylady
Magtymguly adyndaky Sazly-drama teatrynda Türkmenistanyň halk artisti Garold Neýmarkyň 80 ýaşynyň dolmagy we “Mukam” skripkaçylar toparynyň döredilmeginiň 40 ýyllygy mynasybetli konsert boldy. Konsertden öň bolan söhbetdeşligimizde Garold Isaakowiç 60 ýyl mundan ozal 20 ýaşly gür buýra saçly ýigit ...
Şanly sene mynasybetli konsert
Şu gün paýtagtymyzyň owadan künjekleriniň birinde ýerleşen açyk sahna meýdançasynda geçirilen sungat ussatlarynyň konserti ählihalk baýramçylygynyň - Türkmenistanyň Konstitusiýasynyň we Türkmenistanyň Döwlet baýdagynyň gününiň ajaýyp döredijilik waspnamasy bolup ýaňlandy. Bu baýramçylyk halkymyzyň asyrlaryň jümmüşinden gözbaş alyp gaýdýan gadymy däpleriniň - ...
Astrahan oblastynda Türkmenistanyň Prezidentiniň sowgady bolan Magtymguly Pyragy adyndaky mekdep açyldy
Şu gün ýurdumyzda Türkmenistanyň Konstitusiýasynyň we Türkmenistanyň Döwlet baýdagynyň gününiň bellenýän wagty bu şanly senä bagyşlanan dabaraly çäreler daşary ýurtlarda hem geçirildi. Şunuň ýaly ajaýyp wakalaryň biri hormatly Prezidentimiz Gurbanguly Berdimuhamedowyň başlangyjy boýunça Türkmenistanyň ...
Milli hünärmenler tebigy betbagtçylyklaryň töwekgelçiligini azaltmak boýunça halkara tejribesi bilen tanyşdylar
Aşgabatda BMG-nyň Ösüş maksatnamasynyň (BMGÖM) guramagynda tebigy betbagtçylyklardan soň ýüze çykýan dikeldiş we durkuny täzeleýiş işlerine talaplara baha bermegiň usulýeti boýunça maslahat geçirildi. Duşuşyga ýurduň ugurdaş ministrlikleriniň we pudak edaralarynyň, halkara guramalarynyň we ...
Tbiliside dünýä goşulyşma işlerinde Türkmenistanyň eýeleýän ornuna bagyşlanan maslahat geçirildi
16-njy maýda Gruziýanyň Milli Ylymlar akademiýasynda (MYA) Türkmenistanyň Ilçihanasynyň ýardam bermeginde “Türkmenistan- Beýik Ýüpek ýolunyň ýüregi” temasyndan maslahat geçirildi. Foruma Gruziýada ýerleşýän diplomatik wekilhanalaryň we halkara guramalarynyň, ylmy jemgyýetçiligiň, köpçülikleýin habar ...
Türkmenistanly okuwçylar «Infomatrix 2018» halkara taslama olimpiadasynda baýrakly orunlary eýelediler
Buharestde «Infomatrix 2018» atly informatika halkara taslama olimpiýadasy geçirildi, oňa dünýä ýurtlaryň 43-sinden 11 ugur boýunça 595 işiň awtorlary bolan 1016 okuwçy gatnaşdy. Taslama işleriniň 7-sini, şol sanda bilelikdäki işleri taýýarlan okuwçylaryň 11-si ýurdumyza wekilçilik edip, kümüş ...
Russiýada «Amul — Hazar 2018» halkara awtorallisiniň tanyşdyrylyş dabarasy geçirildi
Russiýa Federasiýasynyň paýtagty Moskwa şäherinde hormatly Prezidentimiz Gurbanguly Berdimuhamedowyň başlangyjy bilen Türkmenistanda guralýan «Amul — Hazar 2018» halkara awtorallisiniň tanyşdyrylyş dabarasy boldy. Awtomobil ýaryşlarynyň dünýäsinde täze taslama köpçülikleýin habar beriş serişdelerinde hem abraýly işewürlik ...
Türkmenistanyň Konstitusiýasynyň we Döwlet baýdagynyň gününe bagyşlanan maslahatlar
Ählihalk baýramçylygy bolan ýurdumyzda bir bitewi dabara hökmünde ilkinji gezek bellenilýän Türkmenistanyň Konstitusiýasynyň we ýurdumyzyň Döwlet baýdagynyň güni mynasybetli giň jemgyýetçiligiň, milli parlamentiň, ylym we döredijilik intelligensiýasynyň, zähmetkeşler toparlarynyň wekilleriniň, okuwçylaryň we talyp ...
“Altyn asyr” AFK-NYŇ Kubogy ugrunda ýaryşy dowam eder
Aziýa futbol konfederasiýasynyň ýaryşlarynyň toparçadaky tapgyry tamamlandy. “D” toparçasynyň toparlarynyň duşuşyklary türkmen janköýerleriniň aýratyn ünsüni çekdi, şonda 6 oýnuň dowamynda biziň iki toparymyz güýç synanyşdy. Olar ýurdumyzyň çempiony “Altyn asyr” hem-de Türkmenistanyň Kubogynyň eýesi “Ahal” toparlarydyr. Jemleýji tapgyryň ...


text:
Hytaýyň prezidenti Şi Jinping daşary ýurtlaryň hökümetlerini global ykdysady ösüş üçin “köpräk açyklyga we hyzmatdaşlyga”, şeýle hem “proteksionizmi ret etmäge” çagyrdy.
Şi Jinping bu çagyryş bilen 15-nji maýda “Bir guşak, bir ýol” plany barada, Pekinde geçen iki günlük sammitiň ikinji güni Aziýanyň, Ýewropanyň we Afrikanyň 29 döwletiniň resmilerine ýüzlendi. Agzalýan planyň söwda we geosyýasatda Hytaýyň global täsirini güýçlendirmegi mümkin.
Sammitde Orsýetiň prezidenti Wladimir Putiniň ýanynda oturan Şi: “Ösüş, garaşsyzlyk we kynçylyklar dünýäsinde dünýäniň problemalaryny hiç bir ýurt özbaşdak çözüp bilmez” diýdi.
15-nji maýda Şi Hytaýyň söwda başlangyjy üçin, goşmaça 124 milliard dollar bermegi wada etdi. Bu başlangyçda portlardan, demirýollaryndan, ýollardan we senagat parklaryndan durýan ulgam arkaly Afrika, Aziýa we Ýewropa ýurtlaryny özara baglanyşdyrmak göz öňünde tutulýar.
Amerikan prezidenti Donald Tramp söwda ylalaşyklaryny sorag astyna alyp, “ilki Amerika” diýen daşary syýasy ýörelgäni yzarlasa , Pekin özüni erkin söwdanyň gahrymany edip görkezýär.
Ýanwarda wezipe başyna geleninden soňra Trampyň eden ilkinji işi Trans-Ýuwaş okean ýaranlygyndan çykmak boýunça bir permana gol çekmek boldy. Bu möhüm söwda geleşigi prezident Obamanyň döwründe ýola goýulsa-da, amerikan Kongresi tarapyndan ratifisirlenenok.
Analizçileriň bellemegine görä, Merkezi Aziýa ýaly regionlarda Moskwanyň hasabyna Pekiniň täsirini artdyrmagy mümkin “Bir guşak, bir ýol” başlangyjyna Orsýet seresaply reaksiýa görkezipdi.
Ýöne 15-nji maýda Putin bu plana goldaw bildirip, Orsýetiň oňa güýçli gatnaşjakdygyny mälim etdi:
“Teklip edilýän zatlaryň ählisi döwrebap ösüş ugrunyň bir bölegidir. Ol ýokary derejede juda zerur”.
“Şol sebäpden Orsýet ‘Bir guşak, bir ýoly’ diňe goldamak bilen çäklenenok, eýsem onuň hytaýly ýaranlarymyz we gyzyklanýan beýleki döwletler bilen birlikde amala aşyrylmagyna hem işjeň gatnaşar” diýip, Putin aýtdy.
Öňki sowet respublikalaryndan sammite gatnaşan beýleki ýolbaşçylar özbek prezidenti Şawkat Mirziýaýew, gazak prezidenti Nursoltan Nazarbaýew, gyrgyz prezidenti Almazbek Atambaýew we belarusyň prezidenti Alýaksandr Lukaşenka boldy. Merkezi Aziýanyň beýleki liderleriniň tersine, türkmen prezidenti Gurbanguly Berdimuhamedow sammite gatnaşmady.
Ýokary derejeli duşuşyga gatnaşanlaryň arasynda Pakistanyň premýer-ministri Nawaz Şerif bilen Serbianyň premýer-ministri Aleksandar Wuçiç-de bardy.
Britaniýa, Fransiýa we Germaniýa ýaly ýurtlar sammite ýokary derejeli maliýe resmilerini iberseler-de, Günbatardan gatnaşanlar köp däl. Duşuşyga Birleşen Ştatlar Ak tamyň ýokary derejeli bir geňeşçisini iberdi.


text:
Orsýetiň “Gijeki möjekler” atly meşhur motor klubunyň agzalarynyň “Tähran-75!” atly motorly ýörişiň çägindäki syýahatçylygynyň ýoly Aşgabadyň üstünden geçer.
Media maglumatlaryna görä, motorly syýahatçylar 25-nji maýda türkmen-özbek serhedini kesip geçerler we Türkmenistanyň üstünden goňşy Eýrana geçip giderler.
Bu ýöriş antigitler koalisiýasynyň ýagny SSSR-iň, ABŞ-nyň we Beýik Britaniýanyň liderleriniň konferensiýasynyň 75 ýyllygyna bagyşlanýar diýlip media maglumatlarynda habar berilýär.
Motorly ýöriş 5-nji maý we 9-njy iýun aralygynda bolup, Moskwada başlanar we Baýkonuryň, Bişkegiň, Daşkentiň, Aşgabadyň, Tähranyň, Bakuwyň we Groznyý hem Rostow-na-Donu şäherleriniň üstünden geçip Orsýetiň paýtagtynda tamamlanar.
Guramaçylaryň sözlerine görä, motorly ýörişiň maksady Ikinji Jahan Urşunyň taryhyna we urşuň soňuna çykmakda ähli SSSR halklarynyň bilelikde göreşendigine ünsi çekmekden ybarat bolup durýar.


text:
TM HYZMAT MUSIC - DIŇLE, HIŇLEN WE DUÝ!
TM HYZMAT - MUSIC!
TM HYZMAT MUSIC - TM HYZMAT atly portal hem-de ýolgörkeziji web saýtyň aýratyn proýekt bolup açylan MUSIC ýagny AÝDYM-SAZ portaly bolup durýar. TM HYZMAT MUSIC - ulanyjylara TM HYZMAT saýtyň aýdymlaryny has ýeňil ulanmak, diňlemek we ýüklemek üçin döredildi. TM HYZMAT öz ulanyjylarynyň aladasyny edýär, indi AÝDYM-SAZ dünýäsinden TERJIMEHALLAR, TÜRK, DAŞARY ÝURT, RUS, TÜRKMEN aýdymlaryny TM HYZMAT MUSIC atly proýektda ýükläp, diňläp we okap bilersiňiz! Maglumatlar ýygy-ýygydan doldurylýar we ulanyjylara täze-täze aýdymlar ýetirilip durular.
TM HYZMAT - PORTAL-ÝOLGÖRKEZIJI
www.TMHYZMAT.com
1. TM HYZMAT - köptaraplaýyn web portal hem-de ýolgörkeziji, biziň mümkinçiliklerimiz çäksiz we biz islendik ugurdan bölüm açyp, ulanyjylary çekmäge mümkinçiligimiz bar.
2. Kärhanaňyzy/hyzmatlaryňyzy degişli bölümlere MUGT ýerleşdirmek mümkinçiligi.
3. TM HYZMAT TEAM – topary elmydama portalyň üstünde işleýär, kiçiräjik ýalňyşlyklar, täze ssylkalar, bölümlere goşundylar we ş.m işleri amala aşyrylyp durulýar.
4. Biz elmydama täze mümkinçilikleri gözleýäris.
5. Biz elmydama hyzmatdaşlyga taýýar we täze hyzmatdaş tapmakda işler amala aşyrýas.
6. Hyzmatdaşlyk – bu ýagny birnäçe saýtlardan ýa proýektlardan bize goşmaça ulanyjylaryň gelmegidir. Sebäbi TM HYZMAT web portalyň reklamasy hyzmatdaşlarda hemişelik durýar.
7. Biz siziň sargan reklamaňyzy ulanyjylaryň köp bölegine görkezmek üçin alada edýäris. Iň gyzykly bölümlere bolan girelgeler, ulanyjylar siziň reklamaňyza gaýdyp geler ýaly görnüşde ýerleşdirilen.
8. Biziň hyzmatlarymyzdan peýdalanyp siz uly höwes bilen biziň gün-günden ýetýän üstünliklerimiziň şaýady bolarsyňyz, reklamaňyz bolsa täze ulanyjylary özine çekip durar.
9. TM HYZMAT web portalyň işleýiş tizligi, ýönekeý we uýgunlaşýan dizaýny, düşnükli ýagdaýda ýerleşdirilen bölümler ulanyjylaryň erkin seýil etmegine ýardam berýär.
10. Portaldaky peýdaly, gyzykly we özine çekiji maglumatly bölümler – ulanyjylaryň gelmegini üpjün edip durýandyr.
11. Reklama ýerleşdirmegiň birnäçe görnüşleri, islendik saýlan sahypaňyzda/bölümiňizde ýerleşdirmek mümkinçiligi.
ÝOLGÖRKEZIJÄ KÄRHANAŇYZY GOŞMAK ÜÇIN NÄME GEREK?
1. Kärhanaňyz hakda gysgaça maglumat taýýarlaň.
2. Logotip suraty we birnäçe goşmaça suratlar (3-4 sany).
3. Salgyňyz, telefon belgileriňiz.
4. Sosial ulgamlarda bar bolan sahypalaryňyzyň salgylary.
Şu maglumatlary taýýarlap aşakdaky salgylara ugratmagyňyzy haýyşt edýäris.
Ýa-da şu ýerden - Kärhana goşmak formasy
Bizden daşlaşmaň, TM HYZMAT – Siziň hyzmatyňyzda!
Biziň hyzmatdaşlarymyz
BIZIŇ BILEN HABARLAŞMAGYŇ ÝOLLARY
LINE: admin-tmhyzmat
LINE@: @tkf9716i
INSTAGRAM: https://instagram.com/tmhyzmat
EMAIL: music@tmhyzmat.com
Teklipleriňizi şu ýerde goýup bilersiňiz! (diňe adyňyzy görkezseňiz bolýar)comments powered by HyperComments


text: UEFA Ýewropa ligasynda “Arsenal” bilen “Atletiko Madridiň” arasyndaky oýunda ýeňiş gazanan bolmady. 10-njy minutda horwatiýaly goragçysy Şemi Wrsalkonyň 2-nji sarydan soň, gyzyl kartoçka alyp, meýdançadan çykarylmagy oýnuň esasy pursady boldy.61-nji minutda Lakazett bilen öňe saýlanan iňlis klubuna tälimçisi-de gyzyl kartoçka alan “Atletiko” 82-nji minutda Grizmann bilen jogap berdi (1–1). Beýleki duşuşykda-da esasy bäsdeşi “Lionyň” meýdançasyndaky finalda oýnamaga ymtylýan “Marsel” stadiony “Welodromda” çärýek finalyň sýurpriz topary “RB Salsburgy” 2–0 hasabynda ýeňdi. Gollary 15-nji minutda Towen, 63-nji minutda-da Klinton N’Jie derwezä girizdi. Jogap duşuşyklary 3-nji maýda oýnalar.


text:
Işsiz adamlaryň sany fewral aýynda azaldy
Işsizlik derejesi şu ýylyň fewral aýynda geçen ýylyň fewral aýy bilen deňeşdirilende 0,2 göterim azalyp, 10,6 göterime barabar boldy
Türkiýäniň Hasabat guramasy Işsiz adamlaryň fewral aýyndaky hasabatyny beýan etdi.
Şoňa laýyklykda Türkiýede 15 ýaş we ondan uly ýaşdaky işsiz adamlaryň sany fewral aýynda geçen ýylyň fewral aýyna garanyňda 546 müň adam azalyp, 3 million 354 müň adama çenli azaldy.
Şol döwürde işsizlik derejesi 0,2 göterim azalyp, 10,6 göterim boldy. Işsizlik fewral aýynda 2017-nji ýylyň fewral aýyna garanyňda 0,2 göterim azaldy.
Fewral aýynda oba-hojalykdan daşgary işsizlik derejesi 2,3 göterimlik peseliş bilen, 12,5 göterim hökmünde kesgitlendi.
Ady agzalan döwürde 15-24 ýaş toparyny öz içine alýan ýaş işsiz adamlaryň sany 4,3 göterim azalyş bilen 19 göterime çenli azaldy.
Işsizlik derejesi 15-64 ýaş toparynda bolsa 0,2 göterim azalyp, 10,9 göterim diýip kesgitlendi.


text:
Birleşen Ştatlaryň prezidenti Donald Trampyň administrasiýasynyň ýokary derejeli agzalary Demirgazyk Koreýadaky ýagdaýlar barada, ABŞ-nyň Senatynyň ähli agzalary üçin, 26-njy aprelde Ak tamda brifing geçirýärler.
ABŞ-nyň döwlet sekretary Reks Tillerson, goranmak sekretary Jim Mattis, Milli aňtaw gullugynyň direktory Dan Coats we Baş ştabyň komanduýuşiýsi Joseph Dunford tarapyndan Senatyň ähli 100 senatory brifinge çagyryldy diýip, Ak tam aýtdy.
Trampyň administrasiýasy Demirgazyk Koreýanyň ýadro we raketa synaglary, şeýle-de munuň Birleşen Ştatlara we onuň ýaranlaryna hüjüm etmek howpunyň bardygy barada, aladalaryň artýandygyny beýan edipdi.
Birleşen Ştatlaryň Senatynyň ähli agzalarynyň bilelikde Ak tama barmagy we oňa gürrüňi edilýän dört resminiň gatnaşmagy adaty däl ýagdaýdyr.
Aslynda, bu brifingiň Kapitol binasynda geçirilmegi planlaşdyrylypdy, emma Tramp ony Ak tamda geçirmegi teklip etdi diýip, Kongresiň kömekçisi aýtdy. Ak tam ýygnaga Trampyň hem belli bir wagt aralygynda gatnaşmagy planlaşdyrýandygyny mälim etdi.
Bu brifing 26-njy aprelde Birleşen Ştatlaryň harbylary özüniň raketadan goranyş sistemasynyň böleklerini Günorta Koreýa ornaşdyryp başlan we bu hereketi Russiýanyň, Hytaýyň ýazgaran wagtyna gabat geldi.
Günorta Koreýanyň Goranmak ministrligi ABŞ-nyň ballistik raketalara garşy sistemasynyň (THAAD) elementleriniň ýörite territoriýa, ýagny paýtagt Seuldan takmynan 260 kilometr günortadaky öňki golf meýdançasyna aşyrylandygyny aýtdy.
“Günorta Koreýa we Birleşen Ştatlar Demirgazyk Koreýanyň salýan ýadro we raketa howpuna gaýtawul bermek üçin, raketalara garşy sistemanyň (THAAD) wagtyndan ir işledilmek mümkinçiligini gazanmagyň üstünde işleýärler” diýip, ministrligiň beýanatynda aýdylýar.
Bu sistemanyň şu ýylyň aýagyna çenli işläp başlamagyna garaşylýar diýlip, beýanatda nygtalýar.
Bu baradaky beýanat Demirgazyk Koreýanyň 25-nji aprelde, özüniň Koreýa Halk armiýasynyň döredilmeginiň 85-nji ýyl dönümi mynasybetli artilleriýa oklaryny uçurmagyndan bir gün soňa gabat geldi. Şol güni Birleşen Ştatlaryň dolandyryjylygyndaky suwasty raketa gämisi Günorta Koreýanyň kenarlaryna ýerleşdirildi.
Geçen ýyl Birleşen Ştatlar we Günorta Koreýa Demirgazyk Koreýadan abanýan potensial raketa howpuna garşy göreşmek üçin, “THAAD” raketa goranyş sistemasyny ornaşdyrmak barada ylalaşypdylar. Olar munuň diňe goranyş maksatlydygyny aýdýarlar.
Muňa garamazdan, “THAAD” sistemasyny ýerleşdirmek baradaky ädimleriň çaltlaşdyrylmagy Orsýet tarapyndan ýazgaryldy.
26-njy aprelde Moskwada geçirilen howpsuzlyk konferensiýasynda, Orsýetiň daşary işler ministri Sergeý Lawrow ABŞ-nyň ballistik raketalara garşy sistemasynyň (THAAD) “gyssagly ornaşdyrylmagynyň” Koreýa ýarym adasynda durnuksyzlandyryjy faktor bolup durýandygyny aýtdy.
Lawrowyň sözlerine görä, Orsýet “Phenýanyň raketa we ýadro programmalarynyň amala aşyrylmagynyň dowam etdirilmegine, şeýle-de ABŞ-nyň we onuň regional ýaranlarynyň Demirgazyk Koreýanyň salýan howpuna salgylanmak bilen ýagdaýa laýyk bolmadyk möçberde harby aktiwligini güýçlendirmegine” çuňňur aladalanma bildirýär.
Hytaý ABŞ-nyň THAAD sistemasynyň ornaşdyrylmagy bilen baglylykda, Waşingtona we Seula aladalanma bildirendigini aýtdy.


text:
"Demir haýatlar" sökülip, Sowet Soýuzy dargansoň, ýüze çykan täze garaşsyz ýurtlarda din güýçlenmäge başlapdyr.
"Pew" barlag merkeziniň soňky hasabatyna görä, Sowet Soýuzy wagtynda, ateizmiň ýaýrawly bolan Merkezi we Gündogar Ýewropa ýurtlarynda din indi şahsy we milli endikleriň başyny çekmäge başlapdyr. Käbir ýurtlarda bu iki garaýşyň utgaşmagyna öwrülipdir.
Meselem, Russiýada prawoslawlyk "hakyky rus bolmak", Polşada bolsa katoliklik "hakyky polýak" bolmak üçin hökmanylyk hasaplanýar.
Gresiýada prawoslaw ybadathanasy ýurduň Osman imperiýasyndan aýrylmagynda möhüm rol oýnapdyr. Häzirki döwürde ýurduň ýüzden 76 bölegi "hakyky grek" hasaplanmak üçin, prawoslaw bolmagyň ähmiýetlidigini pikir edýär.
Russiýada, Ukrainada we Bolgariýada prawoslawlyk Sowet hökümeti dargandan soň ýaýbaňlanmaga başlaýar.
Çehiýada bolsa düýpgöter başgaça ýagdaý döreýär. 1991-nji ýylda özüni katolik hasap edýänler ýüzden 44 göterim bolan bolsa, 2017-nji ýylda olaryň sany ýüzden 21 göterime peselipdir.
Häzirki döwürde Çehiýa Ýewropanyň iň sekulýar döwletidir. Uly adamlaryň ýüzden 72 göterimi özüni ateist, aknostik ýa-da "özüni hiç zat" hasaplaýar.
"Pew" barlag merkezi 2012-nji ýylda owalky Sowet Soýuzynyň musulman ýurtlary bolan Azerbaýjan, Gazagystan, Gyrgyzystan, Russiýa, Täjigistan we Özbegistan bilen bir hatarda Albaniýada, Bosniýada we Kosowada pikir soralyşyk geçiripdir. Ol pikir soralyşyk dünýädäki 40 musulman ýurtda geçirilýän barlagyň bir bölegini emele getiripdir.
Bosniýa we Gazagystan 2016-njy ýylda pikir soralyşyga goşulypdyr.
2012-nji ýylda geçirilen pikir soralyşykda alnan netije, owalky Sowet Soýuzynyň ýurtlarynyň arasynda musulmançylygyň dünýädäki musulman ýurtlara garalanda pesdigini görkezipdir.
Dürli dinli Bosniýada bolsa musulmanlar prawoslawlar we haçparazlar olara garalanda has köp dindardyr.
2015-nji ýylda 2012-nji ýyla garalanda has köp musulman yslamyň öz durmuşynda has möhüm rol oýnaýandygyny aýdypdyr.


text:
Aşgabatda hormatly Prezidentimiz Gurbanguly Berdimuhamedowyň gatnaşmagynda Türkmenistanda ilkinji golf-kluby açyldy.
Dabaranyň barşynda döwlet Baştutanymyz top boýunça ilkinji urgyny edip, Aşgabadyň golf toplumynyň işlemäge başlandygyny alamatlandyrdy.
Aşgabadyň golf-meýdançasyny döretmek üçin tebigy aýratynlyklary bolan künjek seçilip alyndy. Onuň tebigy görnüşine binagärler özboluşly çeper görnüşi goşup, meýdançanyň has amatly bolmagyny we ruhuň göteriji häsiýetini şertlendiripdirler. Bu ýerdäki kiçiräk köl meýdançanyň kümüşsöw giňişligi, bezeg agaçlarynyň toplumy, özboluşly şaglawuklar, birnäçe köpürler bilen utgaşyp, ajaýyp sazlaşygy emele getirýär.
Şeýle giň möçberli meýdana ideg etmek we ony degişli derejede saklamak üçin dürli ugurlara degişli hünärmenleriň, köpsanly işgärleriň bilelikdäki tagallasy zerur bolup durýar. Şeýlelikde, Aşgabatda täze golf-klubunyň açylmagy bilen birnäçe iş orunlary emele gelýär.
Meýdança hyzmat etmek üçin ABŞ-nyň, Beýik Britaniýanyň, Ýaponiýanyň önüm öndürijilerinden dürli tehnikalar satyn alyndy. Hususan-da, meýdançanyň otuny çyrpmak, ýere dökün dökmek, ony iýmitlendirmek, kislorod bilen baýlaşdyrmak hem-de çäge bilen örtmek, meýdançalary arassalamak, tohum sepmek üçin enjamlar getirildi. Suwaryş ulgamy bu tehnikalaryň kömegi bilen kesgitlenen tertipde awtomatlaşdyrylan usulda amala aşyrylýar.
Golf oýnunyň kadalary boýunça oýunçylara päsgelçilikleri döretmek üçin uly we kiçi bunkerleriň –täsin çukurjyklaryň 82-si ýerleşýär. Olara öwşün atýan ak çäge düşeldi.
Golf üçin niýetlenen meýdançalarda ulanylan ähli serişdeleriň nusgalary bu oýnuň dörän ýeri bolan Şotlandiýadaky ýörite barlaghanalarda synagdan geçirildi. Diňe bilermenleriň gelen netijesinden soň, bu serişdeler iş ýüzünde ulanyldy.
Şeýlelikde, çempion derejesine laýyk gelýän Aşgabadyň golf-meýdançasy daşary ýurtlaryň iň gowy tejribesi esasynda, öňdebaryjy ussatlaryň –dünýäniň golf-arhitektorlarynyň häzirki zaman tehnologiýalaryny hem-de bilimlerini we ýerli serişdeleri hem-de ýurdumyzyň gurluşykçylarynyň we bezegçileriniň güýjüni we başarnygyny ulanmak arkaly, meýdançanyň ýerleşýän ýeriniň tebigy landşaftynyň aýratynlyklaryny nazara almak bilen işlenip taýýarlanylan täsin taslamadyr.
18 çukurjykly ajaýyp golf meýdançasy dag eteginiň tebigaty hem-de ak mermerli paýtagtymyzyň täze binalarynyň gözelligi bilen özboluşly sazlaşyk döretdi. Sary baýdajykly ýaşyl meýdançalardan paýtagtymyza ajaýyp görnüş açylýar.
Aşgabat golf- klubynyň edara binasynyň açylmagy hem şu günki dabaranyň ýatdan çykmajak pursatlaryna öwrüldi. Döwlet Baştutanymyz Gurbanguly Berdimuhamedow binanyň girelgesindäki toý bagyny kesip, onuň içine girdi.
Umumy meýdany 4,5 müň inedördül metrden gowrak bolan golf-klubyň iki gatly binasy tegelek görnüşde bolup, özüne iş otaglaryny, fitnes-zaly, spa-salony, dynç alynýan otaglary hem-de esbaplary saklamak üçin niýetlenen otaglary, garbanyşhanany, restorany hem-de golf oýnamak üçin zerur bolan zatlar satylýan golf-dükanlary birleşdirýär.
Binanyň ýerzemin gatynda elektromobiller üçin niýetlenen garaž ýerleşýär. Oýun meýdançalarynyň arasynda olar üçin ýörite ýodajyklar çekildi. Bu ýeňil hem-de ekologiýa taýdan arassa ulagy öndürmek babatda dünýäde öňdebaryjylaryň biri hasaplanylýan E-Z-GO kompaniýasyndan golf-karlaryň 30-sy satyn alyndy.
Milli Liderimiz golf-dükanda hödürlenýän harytlary synlady hem-de fitnes-zala baryp, onuň enjamlaşdyrylyşy bilen tanyşdy.
Ýörite stimulýatoryň kömegi arkaly bu örän gyzykly oýnuň ilkinji tälimlerini alyp bolýar. Ýokary tizlikli kameralar dürli tekizlikde topuň hem-de taýajygyň hereketini surata alýar we monitorda “janlandyrylan” golf meýdançalarynyň kömegi arkaly hakykata ýakynlaşdyrylan ýokary hilli wirtual oýun emele gelýär.
Günüň ikinji ýarymynda Aşgabadyň golf-meýdançaysnda türkmen paýtagtyna gelen dünýäniň meşhur oýunçylarynyň gatnaşmagynda golf boýunça görkezme ýaryşlar geçirildi.


text:
Italiýada parlament saýlawlaryna ses berlişik tamamlandy. Ýurduň ähli ýerinde 4-nji martda saýlaw uçastoklary ýerli wagt bilen 23:00-da ýapyldy. “Corriere della Sera” gazetiniň habar bermegine görä, düzümine ozalky premýer-ministr Silwio Berluskoniniň “Öňe, Italiýa”, Matteo Salwininiň “Demirgazyk ligasy” we Jorjiýa Meloniniň “Italiýaly doganlar” partiýalary girýän sagçy bileleşigi Italiýanyň parlament saýlawlarynda sesleriň 37 göterimine eýe bolup, öňdeligi eýeleýär.
Garaşylyşy ýaly, bäsleşik üç syýasy güýçleriň arasynda dowam etdi. Maglumatlara görä, häzirki wagtda Berluskoniniň bileleşigi aşaky palatanyň saýlawlarynda sesleriň 37 göterimi bilen birinji orny, “Bäş ýyldyz” populistik hereketi sesleriň 32 göterimi bilen ikinji orny, çepçi Demokratik partiýa bolsa, sesleriň 25 göterimi bilen üçünji orny eýeleýär.
46,5 million raýat parlamentiň aşaky palatasynyň 630 wekiliniň, ýokarky palatasynyň 315 senatorynyň, şeýle hem, Lombardiýa we Lasionyň welaýat häkimleriniň saýlawlaryna ses berdiler. Saýlawlara 40 partiýa gatnaşdy. Partiýalaryň ýa-da bileleşikleriň hökümet düzmegi üçin hem-de parlamentde köp orny eýelemegi üçin 40 göterimden az bolmadyk sese eýe bolmagy zerur.
Şeýlelikde, geçen ýekşenbe güni Italiýanyň saýlaw uçastoklarynda milli parlamentiň her iki palatasynyň täze düzümini kesgitlemek üçin ýurduň ilaty ses berdi. Wekiller palatasyny 18 ýaşdan ulular, senatorlaryňkyny 25 ýaşdan ulular saýlaýarlar. Saýlawlara gatnaşygyň 73 göterime deň bolandygy bellenilýär.


text:
Türkmenistanyň paýtagtynda özleriniň haýsy edara degişlidigini aýtmazdan, häkimiýetler mekdeplere we sport bilen bagly edaralara aýlanyp, adamlara Internetiň üsti bilen ýurduň daşyna negatiw maglumatlary ibermezlik barada berk duýduryş berýärler diýip, Azatlygyň Aşgabatdaky çeşmesi 19-njy aprelde gizlinlik şertlerinde habar berdi.
Читайте также на русском
“Olar özleriniň haýsy edaradan gelýändigini aýtmaýarlar, ýöne adamlar olaryň “organa” degişlidigini anyk bilýär. Olar telefonlary barlaýarlar; IMO, Gmail ýa-da beýleki tilsimler arkaly daşary ýurtlara Türkmenistandaky işsizlik barada, iş orunlarynyň kemeldilmegi, adamlaryň tölegsiz iş rugsadyna ugradylmagy, harytlaryň bahalarynyň ýokarlanmagy we şuňa meňzeş beýleki problemalar barada maglumat ibermezlik boýunça berk duýduryş berýärler” diýip, çeşmämiz habar berdi.
Şeýle-de, Azatlygyň çeşmesi öz ýetiren maglumatlarynda agzalýan duýduryşlaryň ýurtda Internetiň tizliginiň birden peselýän wagtyna, köpsanly saýtlaryň bloklanýan pillesine gabat gelendigini-de nygtady. “Olar “ýurdy garalamazlyk” we “patriotizm” barada gürrüň edýärler” diýip, söhbetdeşimiz aýtdy.
Türkmenistanyň güýç gulluklarynyň ilat arasynda Interneti “ünsli” ulanmak barada gürrüňdeşlik geçmegi indi täzelik däl. Galyberse-de, ýurtdan gowuşýan habarlardan çen tutulsa, häkimiýetleriň adamlaryň mobil telefonlaryny ellerinden alyp, olaryň içini barlamagy adaty çärelere öwrülip barýar.
Ýöne agzalýan gürrüňdeşlikleriň “täze tolkunynda” bellärlikli bir ýagdaý bar, ýagny bu saparky geçirilýän “duýduryş” çärelerinde, adamlara Türkmenistan barada öňe sürülýän negatiw maglumatlary diňe bir daşary ýurtda hereket edýän habar saýtlaryna däl-de, eýsem dost-ýarlar, dogan-garyndaşlar bilen hat ýazyşanda-da ýurtda bolup geçýän negatiw hadysalar barada gürrüň etmezlik tabşyrylýar. Bu barada paýtagtdaky çeşme aýratyn nygtaýar.
Ýöne tehnologiýa boýunça halkara ekspertleriň aýtmagyna görä, Internet ulgamlarynyň ygtybarly torlarynyň howpsuzlygy üpjün etmekde ýeten derejesi, hukuk goraýjy guramalaryň täze halkara tendensiýa öwrülip barýandygyny öňe sürýän awtoritarçylygyň dünýäniň islendik ýerindäki basyşlaryna garşy çykardan ejiz däl.
Mysal üçin aýdylanda, golaýda Orsýetde häkimiýetler iň ygtybarly sosial torlardan biri hasaplanýan “Telegramma” tilsimini döwlet derejesinde çäklendirmäge synanyşan bolsa-da, bu ulgamyň häzirki wagtda Russiýada bökdençsiz işleýändigi habar berilýär.
Şol bir wagtyň özünde, tehnologiýa ugrundan ussatlaşan halkara ekspertler internet ulanyjylaryň häkimiýetleriň “syýasy matlaply” basyşlaryndan we “üznüksiz” “esassyz” yzarlamalaryndan hüşgärlik bilen halas bolmak üçin, wirtual giňişliklerde howpsuzlyk tunellerine sygynmagy maslahat berýärler. Meselem, VPN ýa-da Proxy ulgamlaryny, şeýle-de türkmen internet ulanyjylary üçin hususan-da “Tor” brazuerini ulanmagy maslahat berýärler.
Mundan ozal Azatlyk Radiosy Internet tilsimleri bilen baglylykda, Guramaçylykly jenaýat we korrupsiýa maglumatlary proýektiniň digital howpsuzlyk boýunça eksperti Michal Rysiek Wozniak bilen gürrüňdeş bolup, onuň dowamynda ekspert interneti howpsuz ulanmak üçin, “Tor” brauzerini ulanmagy ýa-da ShadowSock atlandyrylýan, internet älemindäki saýaly ýaly giňişliklere sygynmagy maslahat beripdi we ShadowSock tehnologiýalarynyň internete girilýän saýtlara adaty HTTPS ýaly, howpsuzlyk maskasyny geýdirýändigini gürrüň beripdi.
Ýatladyp geçsek, 18-nji martda Azatlyk bilen gizlinlik şertlerinde habarlaşan daşoguzly çeşme hem häkimiýetleriň şäherdäki bilim-terbiýeçilik edaralarynyň işgärleriniň telefonlaryny ýygnap, olary ilik-düwme barlaýandygyny habar beripdi.
28-nji martda Aşgabadyň aeroportynda daşary ýurtdan baran käbir raýatlaryň telefonlarynyň elinden alnyp, jikme-jik barlanýandygy we eýeleriniň hem telefondaky zatlar barasynda ýörite soraga çekilýändigi habar berlipdi.
“Human Rights Watch”, “Freedom House” ýaly halkara hukuk goraýjy guramalary Türkmenistanda hökümetiň interneti ýiti çäklendirýändigini aýdýarlar.


text:
Dublinde 93 ýaşynyň içinde irland edebiýatynda möhüm yz goýan romançy, şahyr zenan Wel Malkerns aradan çykdy. Bu barada “The Guardian” neşiri habar berýär. Onuň “Time Outworn” we “The Peacock Cry” (Tawusyň sesi, 1954) ýaly eserleri Irlandiýanyň 1950-nji ýyllardaky durmuşy barada gymmatly maglumatlary berýär. Ol 1925-nji ýylda Dublinde aktýoruň maşgalasynda dünýä inýär. Başlangyç mekdepden soň, Dominikan kollejini tamamlaýar. Okuwyny uniwersitetde dowam etdirmäge mümkinçiligi bolman, döwlet diwanynda işe başlaýar. Ol 20 ýaşlaryndaka işden boş wagtlary Dubliniň Milli kitaphanasynyň okalga zalynda özüniň ilkinji romanyny ýazmaga girişýär. Şol döwürlerde ol Dublinden Angliýa gidýär hem-de üç ýylyň dowamynda birnäçe mekdeplerde sapak berýär.
Onuň pajygaly söýgi baradaky birinji romany “Time Outworn” (Garaşma wagty, 1951) 26 ýaşyndaka Londonda neşir edilýär. Ol 1952-1954-nji ýyllarda Dublinde çykýan edebiýat žurnaly “Bell”-de işleýär we köp sanly ýazyjylar bilen tanyşýar. Ol durmuşa çykyp üç çaganyň enesi bolandan soňra, edebiýat karýerasyny az wagtlyk bes edip, žurnalistika bilen meşgullanyp başlaýar. Ýöne 1970-nji ýylyň ahyrynda ol ýazyjylyk karýerasynyň ikinji tapgyryna girişýär.
Onuň “Antikwariat” atly hekaýalar ýygyndysy (1978) neşir edilenden soňra, üç sany täze romany we ýene-de iki hekaýalar ýygyndysy çap edilýär. Haçan-da, 1981-nji ýylda irland suratkeşleriniň we ýazyjylarynyň akademiýasy esaslandyrylandan soňra, Wel onuň agzalygyna saýlanýar. Onuň “Very Like a Whale” (1986) atly romanyndan soň, “Duşmanlar bilen dost”, “Ýatlama we arzuw” (2016) ýaly iň soňky eserleri çap edilýär.
Dublinde 93 ýaşynyň içinde irland edebiýatynda möhüm yz goýan romançy, şahyr zenan Wel Malkerns aradan çykdy. Bu barada “The Guardian” neşiri habar berýär. Onuň “Time Outworn” we “The Peacock Cry” (Tawusyň sesi, 1954) ýaly eserleri Irlandiýanyň 1950-nji ýyllardaky durmuşy barada gymmatly maglumatlary berýär. Ol 1925-nji ýylda Dublinde aktýoruň maşgalasynda dünýä inýär. Başlangyç mekdepden soň, Dominikan kollejini tamamlaýar. Okuwyny uniwersitetde dowam etdirmäge mümkinçiligi bolman, döwlet diwanynda işe başlaýar. Ol 20 ýaşlaryndaka işden boş wagtlary Dubliniň Milli kitaphanasynyň okalga zalynda özüniň ilkinji romanyny ýazmaga girişýär. Şol döwürlerde ol Dublinden Angliýa gidýär hem-de üç ýylyň dowamynda birnäçe mekdeplerde sapak berýär.


text: Toprak we howa şertlerine görä Ýer ýüzüniň dürli künjeklerinde dürli görnüşli ösümlikler ýetişýär, jandarlar ýaşaýar. Käbir ösümlikler adaty bolmadyk häsiýetleri bilen tapawutlanýar. Mimoza atly güljagazy elleseň, ol ýygrylyp, şahalaryny kiçeldýär. Käbir ösümlikler açylan gülleriniň içindäki şirä gonup, uçup bilmeýän mör-möjekler bilen iýmitlenýär. Aziýa ýurtlarynyň tropik howaly ýerlerinde otag ösümligi hökmünde ösdürilip ýetişdirilýän “Desmodium gyrans” atly ösümlik bolsa, tans etmegi bilen tapawutlanýar. Onuň ýapraklarynyň hereketi telegramma aragatnaşygynda ulanylýan Morze elipbiýiniň harplaryna meňzeýänligi üçin “telegramma ösümligi” hem diýilýär. Bu ot çalaja ellense, Gün şöhlesi düşse, otagyň ýylylygy birden üýtgese, onuň ýapraklary hereket edip başlaýar. Gijelerine onuň ýapraklary aşak sallanýar. Alymlar ösümligiň ýapragyndaky öýjükleriň çişmegi we büzülmegi bilen onuň hereket edýändigini belleýärler. Suw berlende hem onuň ýapraklary birden hereket edýär. Ösümligiň ýapraklary çykyp başlandan bu häsiýete eýe bolýar. Ulaldygyça onuň hereketi hem artýar. Ösümlik sese hereket bilen jogap berýär. Otagda aýdymyň sesi, el çarpmak we beýleki sesler peýda bolanda, ýapraklar bilelikde hereket edýär. Ony ýylyň islendik paslynda tohumy arkaly ekip bolýar. Otag şertlerinde ýetişýän ösümligiň birnäçe ady bar.


text:
Habarlar 16 fewral 2017
Wakalaryň jümmüşinde
17-nji fewralda Türkmenistanyň Prezidenti Gurbanguly Berdimuhamedowyň kasam kabul ediş dabarasy bolar
Ruhyýet köşgünde geçiriljek dabara resmi daşary ýurt wekilleri, Türkmenistanda işleýän diplomatik wekilhanalaryň baştutanlary çagyryldy. Synçylar hökmünde ýurdumyza gelip, ýerlerde saýlawlaryň barşyna gözegçilik eden halkara guramalarynyň wekilleri, ýurdumyzyň daşary ýurtlardaky ilçileri, milli we daşary ýurt habar beriş serişdeleriniň, giň jemgyýetçiligiň wekilleri hem dabara gatnaşar.
Resmi habar
Resmi habar
Türkmenistanyň Prezidenti Gurbanguly Berdimuhamedowyň adyna gutlag hatlary gelip gowuşýar
Hormatly Gurbanguly Mälikgulyýewiç!
Laws
TÜRKMENISTANYŇ KANUNY
Howply önümçilik desgalarynyň senagat howpsuzlygy hakynda
I BAP. UMUMY DÜZGÜNLER


text:
"Kipr konferensiýasynyň ýaňadandan geçirilmegine karar berildi"
Eide BMG-nyň Baş sekretary Antonio Guttereş bilen Kiprli liderleriň arasynda hepdäniň ahyrynda Nýu Ýorkda geçirlen duşuşygyň “içgin we oňyn” atmosferada geçirlendigini aýtdy
BMG-nyň Baş sekretarynyň Kipr boýunça ýörite wekili Espen Bart Eide Kipr konferensiýasynyň üstümizdäki aýyň ikinji ýarymynda Şweýsariýanyň Ženewa şäherinde geçiriljekdigini aýtdy.
Espen Bart Eide BMG-da köpçülikleýin habar beriş serişdeleriniň wekillerine beren beýanatynda Kipr konferensiýasynyň ýaňadandan geçirilmegine karar berlendigini aýtdy.
BMG-nyň Baş sekretary Antonio Guttereş bilen Kiprli liderleriň arasynda hepdäniň ahyrynda Nýu Ýorkda geçirlen duşuşygyň “içgin we oňyn” atmosferada geçirlendigini aýdan Eide Ženewa konferensiýasynyň iýun aýynyň ikinji ýarymynda geçirilmeginiň meýilleşdirilýändigini ýatlatdy.


text:
“ABŞ Siriýanyň razylygy bolmadan bir taraplaýyn ýagdaýda edilýän hereketlerden gaça durmaly”
Russiýanyň Daşary işler ministri Sergeý Lawrow Amerikanyň Birleşen Ştatlaryna Siriýanyň razylygy bolmadan bir taraplaýyn ýagdaýda edilýän hereketlerden gaça durmak barada çagyryş berdi
Sergeý Lawrow ABŞ-nyň ýolbaşçylygyndaky hyzmatdaş güýçleriň Rakkada Siriýanyň hökümetine degişli uçara hüjüm gurap, ýere gaçyrmagy bilen baglanşykly beýanat berdi.
Hytaýyň paýtagty Pekinde BRIKS-e agza ýurtlaryň Daşary işler ministrleriniň maslahatynyň çäginde geçirilen metbugat ýygnagynda çykyş eden Lawrow: “Siriýada başdan geçirilýän wakalar barada gürrüňdeş bolmak isleýän bolsak Siriýanyň garaşsyzlygyna we territorial bütewiligne sarpa goýulmaly. Gury ýerdäki islendik hereket üçin resmi Damaskdan rugsat alynmaly” diýdi.
Russiýanyň, Eýranyň we Türkiýäniň Astana gepleşikleriniň çäginde kabul edilen teklipleriň hem Siriýanyň hökümeti bilen ylalaşandyklaryny aýdan Lawrow: “Ähli taraplar şolar ýaly hereket etmeli. Siriýadaky howpsyz zolaklar öňe gidişlik etmek üçin bolup biljek ýollaryň biri. ABŞ-ny we Siriýada güýçleri we beýleki toparlary bolan taraplary hökümetiň razylygy bilen geçiren gepleşiklerimiz bilen sazlaşyk içinde bolmaga çagyrýarys” diýdi.


text:
«Eni Turkmenistan Limited» kompaniýasy bäsleşik yglan edýär 09.02.2018 — 23.02.2018
«Eni Turkmenistan Limited» kompaniýasy
Detroýt dizel hereketlendirijisi üçin ätiýaçlyk şaýlaryny satyn almak satyn almak boýunça
№ 10065483 belgili Bäsleşik yglan edýär.
Bäsleşik boýunça teklipler 2018-nji ýylyň 23-nji fewralyna ýerli wagt bilen 17:00-a çenli kabul edilýär.
Bäsleşige gatnaşmaga gyzyklanma bildirýän kompaniýalar resmi çakylyk almak üçin arzalaryny şertnama we üpjünçilik bölümine ibermelidirler.
Elektron salgymyz:
Toyli.Geldynazarov@asb.burren.co.uk we Matteo.Mancini@eni.com


text:
Türkmenistanyň Merkezi Bankynyň daşary ýurtdan harytlary import edýän telekeçilere manatlaryny dollara konwertasiýa edip bermeginde bökdençlikleriň ýüze çykyp başlandygy dogrusynda maglumatlar gowuşýar.
“Türkmenistanyň Alternatiw habarlary” neşiri geçen ýylyň dekabryndan bäri konwertasiýa emtäge ygtyýarly banklarynyň hiç biriniň häzir bu operasiýalary amala aşyrmaýandygyna ünsi çekýär.
Neşiriň öz çeşmelerine salgylanyp berýän maglumatyna görä, konwertasiýa üçin telekeçileriň dekabrda tabşyran dokumentleri barada häzirki güne çenli hiç hili netije çykarylmandyr. Ýeri gelende bellesek, ozalky arza seredilmezden, nobatdaky konwertasiýa üçin ýüz tutup bolmaýar.
Bu dörän ýagdaýlarda degişli bank resmileri telekeçilere garaşmagy maslahat berseler-de, anyk näme we näçe wagt garaşylmalydygy hakda hiç zat aýdylmaýar.
Import bilen meşgullanýan telekeçilere konwertasiýa etmek işlerinde bökdençlikleriň ýüze çykandygyny Azatlyk Radiosy bilen habarlaşan bir telekeçi hem tassyklady. Onuň sözlerine görä, konwertasiýa doly ýatyrylman, eýse juda çäkli derejede amala aşyrylyp başlanypdyr.
“Bu ýagdaýlar geçen ýylyň aýagynda döredi. Konwertasiýa doly ýatyrylmady, emma indi bu diňe belli-belli sanlyja firmalara edilýär. Garaz, ozal-da arkasy bolan, azyk ýa gurluşyk harytlaryny import edýän firmalara konwertasiýa edilýärdi. Bu sanaw häzir has-da kemeldildi” diýip, atlandyrylmasyzlygyny soran çeşme aýdýar.
Onuň sözlerine görä, bu ýagdaýlardan ozal-da şertnamadaky ähli mukdar däl-de, eýse her aý umumy puluň 7%-i konwertasiýa edilipdir.
Bu täze özgertmeler barada degişli bank resmilerinden hiç hili maglumat alyp bolmaýşy ýaly, döwlet mediasynda hem hiç zat aýdylmaýar.
Nygtap geçsek, bu türkmen häkimiýetleriniň ýurtdaky telekeçilige girizen çäklendirmeleriniň iň soňkusydyr. Mundan ozal, ýurtda dollaryň resmi söwdasynyň togtadylmagy bilen, bankdan konwertasiýa edip bolýan ýa-da öz hasabyňdan alyp bolýan daşary ýurt walýutasyna-da çäklendirmeler girizilipdi.
Bu ýagdaý ýurtda walýutanyň iki – döwlet we “gara bazar” kurslarynyň emele gelmegine getirip, häzirki wagtda 1 amerikan dollary döwlet kursunda 3 manat 50 teňňä barabar bolsa, “gara bazarda” ol 10 manatdan hem aşdy.
Netijede, türkmen banklary import bilen meşgullanýan telekeçilere ençeme tapgyr çäklendirmeleri girizdi. 2015-nji ýylda Merkezi Bank telekeçileriň milli pul birligindäki bank hasaplaryndan awtomatiki konwertasiýany çäklendirip, nagtlaşdyryp bolýan puluň möçberini bolsa, 35 müň manat, ýagny döwlet kursy bilen 10 müň amerikan dollary möçberinde kesgitläpdi.
Şeýle-de, 2016-njy ýylda ýurduň banklaryndan türkmen telekeçileri daşary ýurt kärhanasy bilen baglaşan şertnamasyndaky umumy pul serişdesiniň 3%-ni konwertasiýa edip bilen bolsa, bu mukdar 1,4 – 2 prosente çenli azaldylypdy.
Geçen ýyldan başlap, Türkmenistanda daşary ýurtdan haryt getirýän kärhanalar we telekeçiler mundan beýläk ugradyjy kompaniýany ýurduň Döwlet haryt-çig mal biržasynda hasaba aldyrmaly edildiler.
Döwlet emeldarlary we mediasy, ýurduň agyr ykdysady krizisi başdan geçirýändigi aýdylýan döwründe, telekeçilere we konwertasiýa amallaryna girizilýän çäklendirmeler barada dymýarlar.


text:
Türkmenistanyň Döwlet Migrasiýa Gullugy tarapyndan köp soralýan soraglara jogaplar geldi. Türkmenistanyň Döwlet Migrasiýa Gullugynyň resmi web saýtynda olar barada maglumat ýaýradyldy.
Ine şol soraglardan käbirleri we jogaplary :
Sorag: Men daşary ýurtda okaýaryn we mende ygtyýarly edaralar tarapyndan resmileşdirilen içerki Türkmenistanyň raýatynyň pasporty bar. Men agzalan pasport esasynda Türkmenistanyň çägine girip bilýärinmi?
Türkmenistanyň raýatlary Türkmenistanyň çägine Türkmenistanyň ygtyýarly edaralary tarapyndan berlen Türkmenistanyň raýatynyň pasporty esasynda gelip bilýärler.
Türkmenistanyň raýatlary Türkmenistanyň çäginden daşary ýurtlara diňe Türkmenistanyň raýatynyň biometriki maglumatly pasporty esasynda gidip bilýärler.
Sorag: Russiýa Federasiýasyndan ýaşan ýakyn doganymy Türkmenistana çagyrmak üçin nirä ýüz tutmaly we haýsy resminamalary tabşyrmaly?
Türkmenistanyň hereket edýän kanunçylygyna laýyklykda daşary ýurt raýatlary, Türkmenistana gelmek üçin wiza esasynda Türkmenistanyň çäklerine gelip we onda bolup bilerler. Daşary ýurt raýatlary we raýatlygy bolmadyk adamlar, şeýle hem olary çagyrýan ýuridik we fiziki şahslar Türkmenistana gelmek üçin we Türkmenistandan gitmek üçin wizalary resmileşdirmek maksady bilen, Türkmenistanyň Döwlet migrasiýa gullugyna:
◦Türkmenistanyň çäklerinde - Türkmenistanyň Döwlet migrasiýa gullugynyň ýerlerdäki degişli bölümleriniň üsti bilen;
◦Türkmenistanyň çäklerinden daşarda - Türkmenistanyň daşary ýurtlardaky diplomatik wekilçilikleriniň we konsullyk edaralarynyň üsti bilen ýüz tutýar.
Fiziki şahslar tarapyndan daşary ýurt raýatyna çakylygyň resmileşdirilmegi üçin aşakdaky resminamalary tabşyrýarlar:
1) Bellenen görnüşdäki arza 3 nusgada;
2) Çagyrýan we çagyrylýan adamynyň pasportynyň göçürme nusgasy;
3) Garyndaşlygyny tassyklaýan resminama;
4) Çagyrmagynyň maksadyny tassyklaýan resminama (eger-de bar bolsa).
Sorag: Kämillik ýaşyna ýetmedik raýatyň özi okuwa gitjek bolanda, onuň ýurduň çäginden gitmeginiň tertibini düşündiriň?
“Migrasiýa hakynda” Türkmenistanyň kanunyna laýyklykda Türkmenistanyň kämillik ýaşyna ýetmedik raýatlary öz ata-eneleriniň ýa-da beýleki kanuny wekiliniň biri bilen ýurduň çäginden gidip bilerler, şunda ata-eneleriniň beýlekisiniň kepillendiriş tertibinde tassyklanan razylygy bolmalydyr.
Türkmenistanyň 18 ýaşyna ýetmedik raýatlary ýany bilen gidýän adamyň adyna öz kanuny wekilleriniň kepillendiriş tertibinde tassyklanan razylygy boýunça şol wekiller ýany bilen gitmezden Türkmenistandan gidip bilerler. Türkmenistanyň kämillik ýaşyna ýetmedik raýaty ýany bilen hiç kim gitmezden Türkmenistandan gidýän halatynda, onuň ýanynda kanuny wekilleriniň şol raýatyň gitjek senesini we barýan ýurduny görkezýän we kepillendiriş tertibinde tassyklanan razylygy bolmalydyr.
Sorag: Türkmenistanyň raýatyna daşary ýurda gitmek üçin nähili resminamalar gerek?
“Migrasiýa hakynda” Türkmenistanyň kanunyna laýyklykda Türkmenistanyň raýatlary barylýan ýurduň wizasy bar mahaly Türkmenistanyň Döwlet serhedinde ýerleşen, halkara gatnawlary üçin açyk bolan gelip-gidýänlere gözegçilik postlarynyň üstünden Türkmenistandan gitmäge hukuk berýän hakyky resminamalar boýunça Türkmenistandan gidýärler, şunda olaryň pasportlarynda ýa-da pasportlarynyň ornuny tutýan resminamalarynda Türkmenistanyň Döwlet serhedinden geçmegiň senesi hakyndaky möhürçe arkaly bellik edilýär.
Habarlaşmak üçin
Habarlaşmak üçin
Stambul, Güneşli Mah, Kırazlı Cad. Önka İş Merkezi, N 8 D/116, Güneşli-Stambul
E: Mail Adres : tercume@atavatan-turkmenistan.com
Telefon : +90 532 401 71 52 (Türkiye)
Telefon : +90 212 550 61 49 (Türkiye)
Çeşme : Atawatan Türkmenistan Habar Agentligi (ATHA)
Resmi Facebook Hasabymyz üçin :
https://www.facebook.com/AtavatanTurkmenistanJournal/
Resmi Line Hasabymyz üçin
https://line.me/R/ti/p/%40atavatanjournal
Line İD : @atavatanjournal
Resmi Twitter Hasabymyz üçin
https://twitter.com/AtavatanJournal
Resmi Linkedin Hasabymyz üçin
https://www.linkedin.com/in/atavatan-turkmenistan-journal-91a056134/


text:
Türkmen-awstriýa bilelikdäki toparyň bilelikdäki 9-njy mejlisi geçirildi. Mejlise birnäçe ministrlikleriň hem-de pudak edaralarynyň, ýurdumyzyň Senagatçylar we telekeçiler birleşmesiniň ýolbaşçylary, Ykdysadyýet, ylym we barlag federal ministrliginiň daşary ykdysady aragatnaşyklar boýunça baş direktory Frans Wessigiň baştutanlygyndaky Awstriýa Respublikasynyň döwlet düzümleriniň hem-de işewür toparlarynyň ýokary wezipeli wekillerinden ybarat wekiliýet gatnaşdy.
Duşuşyga gatnaşyjylar iki ýurduň arasyndaky söwda-ykdysady gatnaşyklaryň ýagdaýyna garadylar, 2016-njy ýylyň sentýabrynda Wena şäherinde soňky geçirilen mejlisiň teswirnamasy bilen berkidilen toparyň tekliplerine laýyklykda geçirilen işleriň netijelerine seljerme berildi.
Nygtalyşy ýaly, “açyk gapylar” syýasatyny alyp barýan hormatly Prezidentimiz Gurbanguly Berdimuhamedow daşary ýurtly hyzmatdaşlar bilen aragatnaşyklary, şol sanda anyk ugurlar boýunça türkmen-awstriýa hyzmatdaşlygyny giňeltmek, geljegi uly işewür pikirleri anyk durmuşa geçirmek üçin ýokary derejede özara hereket etmäge aýratyn üns berýär.
Duşuşygyň barşynda ykdysadyýetiň hem-de maýa goýmagyň dürli ulgamlarynda, ýokary tehnologiýalar pudagynda döwletara gatnaşyklaryny ösdürmegiň ýollary, Türkmenistan bilen Awstriýanyň arasyndaky haryt dolanyşygyny artdyrmagyň mümkinçilikleri öwrenildi.
Toparyň agzalary hyzmatdaşlyk etmegiň uly geljegiň bardygyny nygtap, özara hereket etmegiň täze görnüşlerini tapmagyň zerurdygy barada pikire geldiler, gün tertibinde öňe sürlen iki ýurduň işewür jemgyýetçiliginiň arasyndaky göni gatnaşyklary işjeňleşdirmek boýunça teklipleri ara alyp maslahatlaşdylar.
Hususan-da, 2017-nji ýylyň iýun aýynda Wenada açylan Türkmenistanyň Senagatçylar we telekeçiler birleşmesiniň wekilhanasynyň işi bellenildi. Wekilhana ýurdumyzyň hem-de Ýewropanyň işewür toparlarynyň arasynda baglaşdyryjy halka bolmaga, eksport-import amallarynyň we özara iberilýän harytlaryň möçberleriniň hem-de hyzmatlaryň artmagyna, iki döwletiň hojalyk edaralarynyň arasyndaky gatnaşyklaryň ýola goýulmagyna ýardam bermäge gönükdirilendir.
Şunuň bilen baglylykda, ýurdumyzda senagat we hyzmat ediş kärhanalaryny döretmek, türkmen önümlerini Awstriýanyň hem-de Ýewropa Bileleşiginiň beýleki ýurtlarynyň bazarlaryna çykarmak üçin Awstriýanyň kompaniýalarynyň tejribesini we tehnologiýalaryny çekmek barada gürrüň edildi.
Şu işde wekiliýetleriň alşylmagyna, iş saparlarynyň, hünär kämilleşdiriş hem-de tanyşdyryş saparlarynyň guralmagyna aýratyn ähmiýet berildi. Şeýle saparlaryň barşynda, hususan-da, türkmen hünärmenleri milli Liderimiz Gurbanguly Berdimuhamedowyň tabşyryklaryny ýerine ýetirip, daşary ýurtly kärdeşleriniň tejribesini işjeň öwrenýärler. Şol saparlaryň biri ýakynda, noýabryň ahyrynda guraldy. Gurluşyk we binagärlik, Senagat ministrlikleriniň, Türkmenistanyň Söwda-senagat edarasynyň hem-de Türkmenistanyň Senagatçylar we telekeçiler birleşmesiniň wekilleri Awstriýada bolup, dürli işewür çärelere gatnaşdylar.
Mundan başga-da, türkmen hünärmenleri seýsmiki beketleriň operatorlaryny tehniki taýdan taýýarlamak boýunça maksatnamalara, “Ferien-Messe” iri syýahatçylyk sergisine, mugallymlaryň hünärini ýorkarlandyrmak okuwlaryna, lukmançylyk maslahatlaryna hem-de okuw maslahatlaryna gatnaşmak üçin Wenada boldular.
Bu dostlukly ýurduň wekiliýetleri hem-de Awstriýanyň kompaniýalary-da 2016-njy ýylyň noýabrynda Aşgabatda BMG-niň durnukly ulag ulgamy boýunça ilkinji Ählumumy maslahaty, 2017-nji ýylyň maýynda Türkmenbaşy şäherinde ulag we logistika boýunça halkara maslahaty, pudaklaýyn sergiler we maslahatlar ýaly iri halkara çärelerine gatnaşdylar.
Türkmenistanyň Söwda-senagat edarasy, Awstriýa Respublikasynyň Federal ykdysady edarasy, iki ýurduň işewür toparlarynyň wekillerine gönüden-göni ýardam berýän Awstriýanyň Aşgabatdaky ilçihanasynyň Söwda wekilhanasy netijeli gatnaşyklary ösdürmekde ähmiýetli işleri bitirýär.
Bularyň ählisi uzakmöhletleýin hyzmatdaşlyk etmäge, Türkmenistanda önümçilik toplumlaryny gurmak boýunça bilelikdäki taslamalary durmuşa geçirmäge gatnaşmaga, azyk we beýleki önümleri ösdürmek üçin enjamlary ibermäge gyzyklanma bildirilýändigine şaýatlyk edýär.
Toparyň şu günki mejlisinde energetika, ulag we logistika, gurluşyk hem-de infrastrukturalar, saglygy goraýyş, oba hojalyk önümlerini gaýtadan işlemek, syýahatçylyk, bilim, maglumat tehnologiýalary hyzmatdaşlygyň ileri tutulýan ugurlarynyň hatarynda agzaldy.
Dürli maslahatlarda pudak ýolbaşçylaryna hormatly Prezidentimiz Gurbanguly Berdimuhamedowyň beren görkezmeleri babatda jemagat hojalygynda ekologiýa tehnologiýalaryna aýratyn uly üns berildi.
Energiýanyň gaýtadan dikeldilýän çeşmeleri hem-de energiýa tygşytlaýjy tehnoldogiýalar aýratyn möhüm meseleleriň birine öwrüldi. Şu babatda, 28-29-njy noýabrda Aşgabatda geçirilen Halkara Energetika Hartiýasynyň ۲۸-nji mejlisiniň netijeleri boýunça gelnen çözgütlere deglip geçildi. Ýokary derejeli ýolbaşçylaryň gatnaşan bu maslahatynda halkara hyzmatdaşlygynyň hem-de ählumumy energetika howpsuzlygynyň esasy meseleleri ara alnyp maslahatlaşyldy.
Türkmenistanda häzir gaýtadan dikeldilýän energiýa çeşmeleri hem-de energiýa tygşytlylyk babatda barlaglar işjeň alnyp barylýar. Şoňa görä-de, bu meseleler boýunça Awstriýanyň kompaniýalary bilen hyzmatdaşlyk etmegiň uly geljegi bar.
Duşuşykda garalan beýleki meseleleriň hatarynda senagat we dag-magdan işi, importyň ýerini tutmak we eksporty höweslendirmek boýunça döwlet maksatnamalary ýaly meseleler boldy. Bu maksatnama laýyklykda, ýurdumyzda innowasion häsiýetli kärhanalaryň onlarçasyny, şol sanda ýerli çig malyň esasynda gurluşyk, himiýa, durmuş we beýleki önümleriň giň görnüşlerini çykarmak, balyk önümleriniň dürli görnüşlerini gaýtadan işlemek boýunça kärhanalary gurmak maksat edinilýär. Himiýa senagaty, ýeňil senagat, maşyngurluşyk we beýleki ulgamlarda Türkmenistanda eýýäm durmuşa geçirilýän köpsanly taslamalar hem tebigy we mineral-çig mal serişdelerini toplumlaýyn özleşdirmäge gönükdirilendir.
Medeni-ynsanperwer ulgamda Awstriýa-Türkmen jemgyýetiniň işi bellenildi. Bu jemgyýet ikitaraplaýyn gatnaşyklary ösdürmäge uly goşant goşýar, Aşgabatda Wena ballaryny yzygiderli guraýar.
Wekiliýetleriň ýolbaşçylary türkmen-awstriýa hyzmatdaşlygynyň oňat geljegini belläp, toparyň şu günki mejlisiniň barşynda hem-de düýn geçirilen ikitaraplaýyn işewürler maslahatynda gazanylan täze ylalaşyklaryň doly möçberli hyzmatdaşlygy has-da ösdürmäge ýardam etjekdigine ynam bildirdiler.
Türkmen-awstriýa bilelikdäki toparyň indiki, 10-njy mejlisi 2018-nji ýylda Awstriýa Respublikasynda geçirler.
Tags :turkmen
Habarlar
© All Right Reserved by Turkmens News


text:
Hadysalar baradaky maglumatlaryň aýdyňlygy we görnüşi
Söwda hyzmatdaşlarynyň arasynda alyş-çalyş predmeti bolup durýan, wakalar baradaky maglumatlar – bu telekeçilik işlerindäki haýsydyr bir fiziki hadysalary, mysal üçin, ýükleriň iberilmegini we alynmagyny bellige almak we anyklamak bolup durýar, bu şol hadysalaryň haçan we näme üçin bolup geçendigini düşündirýär. GS1 EPCIS (Maglumat hyzmatlary önüminiň elektron kody) standarty şu maglumata kesgitleme berýär we söwda hyzmatdaşlarynyň arasynda şeýle maglumatlaryň alşylmagyny amala aşyrmaga mümkinçilik berýär.
EPCIS we işewürligiň esasy sözlügi (CBV)
EPCIS söwda hyzmatdaşlaryna önümiň bir kärhanadan beýleki kärhana we ahyrky sarp edijä barýan ýolundaky haryt iberilýän hatarlaryň ähli derejeleri boýunça önümiň ondan-oňa geçirilişine görä, onuň fiziki hereketi we statusy barada maglumatlary alyşmaga mümkinçilik berýän GS1 standarty bolup durýar. Bu standart “näme, nirede, haçan we näme üçin” diýen soraglara jogap tapmaga kömek etmek bilen, sarp edijileriň we düzgünleşdiriji häkimiýetleriň önüm barada takyk we jikme-jik maglumatlary üpjün etmek babatynda talaplaryny doly derejede kanagatlandyrmaga mümkinçilik berýär.
EPCIS-iň maksady – laýyk gelmeýän programmalara hadysalar baradaky maglumatlary kärhananyň içinde hem, kompaniýalaryň arasynda hem emele getirmäge we maglumatlaryň alşylmagyny üpjün etmäge mümkinçilik bermek bolup durýar. Maglumatlary alyşmagyň maksady degişli telekeçilik işiniň çäginde standartlardan peýdalanyjylaryň ählisi tarapyndan fiziki ýa-da sanly obýektler baradaky umumy maglumatlaryň alşylmagy bolup durýar.
EPCIS ulgamy GS1 CBV (Işewürligiň esasy sözlügi) standarty bilen bilelikde peýdalanmak üçin işlenip taýýarlanyldy. CBV standarty EPCIS standarty tarapyndan kesgitlenýän maglumatlaryň gurluş düzümini doldurmak üçin peýdalanylyp bilinjek maglumatlaryň gymmatyna kesgitleme berýär. СBV standartynyň çäklerinde standartlaşdyrylan sözlügiň peýdalanylmagy funksional laýyklygy üpjün etmek üçin hem, maglumatlar üçin ýüz tutmagyň barşynda hem möhüm bolup durýar. Standartlaşdyrylan sözlük şeýle hem dürli kärhanalaryň umumy kabul edilen meýilleri nähili kesgitleýändigine garamazdan gözlenilýän maglumaty ýeňil tapmaga mümkinçilik berýär.
EPCIS we Işewürligiň esasy sözlügi standartlary barada has doly maglumat almak üçin GS1 Global bilim merkeziniň sahypasy bilen tanyş boluň.


text:
Ýapyk binalarda we söweş sungaty boýunça V Aziýa oýunlarynyň başlanmagyna 250 gün galmagy mynasybetli Lebap welaýatynyň zähmetsöýer ilatyna hem-de Türkmenistanyň ähli halkyna
Lebap welaýatynyň zähmetsöýer ilaty!
Eziz watandaşlar, mähriban halkym!
Sizi Garaşsyz, hemişelik Bitarap Türkmenistan döwletimiziň we agzybir halkymyzyň at-abraýyny, şan-şöhratyny has-da belende göterjek 2017-nji ýylyň şanly wakasy bolan Ýapyk binalarda we söweş sungaty boýunça V Aziýa oýunlarynyň başlanmagyna 250 gün galmagy mynasybetli tüýs ýürekden gutlaýaryn. Ýapyk binalarda we söweş sungaty boýunça V Aziýa oýunlarynyň — halkara sport baýramynyň barha golaýlaşýandygyny alamatlandyrýan bu waka bedew bady bilen ösüşleriň täze belentliklerine tarap ynamly öňe barýan Garaşsyz, Bitarap Watanymyzyň mundan beýläk-de gülläp ösmegi ugrunda alyp barýan işlerimizde egsilmez ruhy güýç berýär, jebisligiň we agzybirligiň belent duýgusyny terbiýeleýär. Şoňa görä-de, aýratyn möhüm ähmiýetli bu şanly wakanyň — V Aziýa oýunlarynyň şanyna dowam edýän deňi-taýy bolmadyk atly ýörişiň Berkarar döwletimiziň bagtyýarlyk döwrüniň täze, joşgunly, baý döredijilikli durmuşy bilen gaýnap-joşýan Lebap welaýatynyň çägi bilen üstünlikli dowam etjek ilkinji güni bilen gabat gelmegi ruhubelentligiň we ösüşiň, sportuň hem-de sagdynlygyň ýurduna öwrülen Türkmenistan Watanymyza bolan buýsanjymyzy has-da pugtalandyrjakdygyna berk ynanýaryn.
Dostluk we ynsanperwerlik ýörelgelerimizi rowaçlandyrmak, parahatçylygyň ilçisi hasaplanýan sporty dabaralandyrmak arkaly jemgyýetimizi we döwletimizi sazlaşykly ösdürmek, Watanymyzy özgertmek döwlet syýasatymyzyň möhüm ugry bolup durýar. Birleşen Milletler Guramasynyň Bilim, ylym we medeniýet meseleleri boýunça guramasy (ÝUNESKO) tarapyndan dünýä medeniýetiniň aýrylmaz bölegi hökmünde ykrar edilen gadymy Nusaý galasyndan Ýapyk binalarda we söweş sungaty boýunça V Aziýa oýunlarynyň başlanmagyna 500 gün galmagy mynasybetli deňi-taýy bolmadyk atly ýörişe badalga berilmegi hem dünýä bileleşigini gadymy taryhymyz we özboluşly medeniýetimiz bilen tanyşdyrmaga, halklaryň we medeniýetleriň özara gatnaşygyny ösdürmäge, dostluk we parahatçylyk söýüjilik gatnaşyklaryny yzygiderli pugtalandyrmaga döwlet derejesinde aýratyn ähmiýet berilýändigini aýdyň görkezýär. Dostlugyň we hoşniýetliligiň özboluşly belent senasyna öwrülýän bu atly ýörişe watansöýüjiligi, ynsanperwerligi, zähmetsöýerligi ýörelge edinen mähriban halkymyzyň ýokary ruhubelentlikde gatnaşmagy örän guwandyryjy ýagdaýdyr. Munuň özi döredijilikli, işjeň we özgerdiji beýik işlere ruhlandyrýar, jemgyýetimizde, maşgalada, her bir şahsyýetde Nusaý, Merw, Sarahs, Amul, Dehistan, Köneürgenç, Abywerd ýaly gadymy galalarymyza, döwrebap şäherdir obalarymyza, bagtyýar durmuşy öz goýnunda jemlän Watanymyza bolan beýik buýsanjy, ynsanperwer duýgyny terbiýeleýär, parahatçylygyň we bagtyýarlygyň bähbidine halklary doganlaşdyrýar.
Biz bedenterbiýä we sporta jemgyýetimizi jebisleşdirýän, halkymyzy beýik ösüşlere ruhlandyrýan güýç hökmünde garaýarys. Şu maksatlardan ugur alnyp, bedenterbiýäni we sporty goldamagyň hem-de ösdürmegiň, ussat türgenleri taýýarlamagyň döwlet maksatnamalary kabul edildi, toplumlaýyn özgertmelere badalga berildi. Milli maksatnamalarymyzy we özgertmelerimizi amala aşyrmagyň çäklerinde köpçülikleýin bedenterbiýe-sagaldyş hereketini, sporty has-da ösdürmäge uly möçberde maýa goýumlary gönükdirilýär.
Ýurdumyzyň ähli sebitlerinde, şol sanda «Awaza» milli syýahatçylyk zolagynda dünýä ölçeglerine laýyk gelýän sport toplumlary, stadionlar, atçylyk-sport toplumlary, ýöriteleşdirilen sport mekdepleri, dynç alyş-sagaldyş merkezleri, şypahanalar yzygiderli gurlup, ulanmaga berilýär. Berkarar döwletimiziň merjen paýtagtynda halkara derejesindäki ýaryşlary geçirmäge niýetlenen, türgenlerimizi dünýä, Aziýa çempionatlaryna hem-de Olimpiýa oýunlaryna taýýarlamak üçin berk binýada öwrüljek Olimpiýa şäherjiginiň gurluşygy tamamlaýjy tapgyrda dowam etdirilýär. Şunuň bilen birlikde, hereket edýän sport desgalarynyň durky täzelenýär, sport ulgamynyň maddy-enjamlaýyn binýady has-da berkidilýär. Aziýa sebitinde iň gözel, rahat we abadan şäherleriň birine öwrülen paýtagtymyz Aşgabat şäherinde geçiriljek Ýapyk binalarda we söweş sungaty boýunça V Aziýa oýunlary sagdynlygyň we ruhubelentligiň mekany bolan Garaşsyz, Bitarap Watanymyzyň gözelligini, gaýtalanmajak keşbini, tutuş dünýä açyklygyny, ähli ugurlarda işjeň hem-de netijeli hyzmatdaşlyga taýýardygyny, asyrlaryň jümmüşinden gözbaş alýan özboluşly medeniýetimizi, milli gymmatlyklarymyzy, ajaýyp myhmansöýerligimizi aýdyň görkezer. Biz Ýapyk binalarda we söweş sungaty boýunça V Aziýa oýunlarynyň Olimpiýa hereketiniň ösdürilmeginde, tutuş dünýäniň halklarynyň arasynda parahatçylygyň, özara düşünişmegiň pugtalandyrylmagynda uly goşant boljakdygyna doly ynanýarys!
Lebap welaýatynyň zähmetsöýer ilaty!
Eziz watandaşlar, mähriban halkym!
Sizi jemgyýetimizi beýik maksatlara ýetmäge has-da galkyndyrjak ajaýyp waka — Ýapyk binalarda we söweş sungaty boýunça V Aziýa oýunlarynyň başlanmagyna 250 gün galmagy bilen ýene-de bir gezek tüýs ýürekden gutlaýaryn!
Siziň ähliňize berk jan saglyk, abadan we bagtyýar durmuş, sagdynlygyň we bagtyýarlygyň ýurdy bolan eziz Watanymyzyň halkara abraýyny artdyrmak ugrunda alyp barýan işleriňizde uly üstünlikleri arzuw edýärin!
Türkmenistanyň Prezidenti
Gurbanguly Berdimuhamedow.


text:
Aktual Analiz 19
Prezident Erdogan özüniň we Adalat we ösüş partiýasynyň 24-nji iýundaky saýlaw jarnamasyny beýan etdi
Prezident R.T.Erdogan özüniň we Adalat we ösüş partiýasynyň 24-nji iýundaky saýlaw jarnamasyny beýan etdi. Saýlaw jarnamasy Prezident Erdoganyň we Ak partiýanyň ykdysadyýet, saglygy goraýyş we içeri syýasat baradaky birnäçe wadasyny özünde jemleýär. Emma saýlaw jarnamasy şol bir wagtda 24-nji iýundaky saýlawda Prezident Erdogan saýlanan halatynda Türkiýäniň daşary syýasatdaky maksatlary we usulyýetleri hakynda-da pikir ýöretmäge esas berýär.
Syýasat, Ykdysadyýet we Jemgyýet Gaznasy SETA-nyň ylmy barlagçysy, ýazyjy Ahmet Ajunyň mesele boýunça synyny dykgatyňyza ýetirýäris.
Türkiýäniň öňümizdäki tapgyrda daşary syýasatdaky esasy ugurlaryndan biriniň terrorçylyga garşy göreş boljakdygy ikiuçsyzdyr. Preizdent R.T.Erdoganyň 15-nji iýuldaky agdarlyşyk synanşygyndan soň beren beýannamasynda terrorçylyga garşy göreş Türkiýäniň serhetleriniň içi bilen çäkli galmajakdygyny we terroryň serhediň aňyrsynda, gözbaş alýan ýerinde ýok ediljekdigini aýdypdy. Ilki “Ýefrat galkany” bilen Azat Siriýa goşunynyň goldaw bermeginde DAIŞ-i Türkiýäniň serhet ýakasyndan saplan Türk ýaragly güýçleri, soň “Zeýtun Şahajygy” operasiýasy bilen Afrin etrabyny PKK/ÝPG terrorçylaryndan saplady. Esasanda “Ýefrat galkany” operasiýasy Türkiýäniň terrorçylyga garşy göreşdäki täzeçe çemeleşmesiniň nähili ýerliklidigini, Türkiýäniň çäginde DAIŞ-iň hüjümleriniň uzak möhletden bäri guralmazlygyny hem görkezýär. Şol bir wagtda Türkiýäniň çäklerinde terrorçylyga garşy doly güýjünde berk çäre görýän howpsyzlyk güýçleri we howpsyzlyk gullugy köp sanly guralmagy ähtimal hüjümleriň öňüni aldy. Şol bir wagtda “Zeýtun Şahajygy” operasiýasy bilen terror guramasy PKK/ÝPG-niň Amanos daglarynyň üsti bilen Hataý welaýatyna geçmeginiň öňi alyndy. Prezident Erdogan tarapyndan yglan edilen saýlaw jarnamasyna laýyklykda 24-nji iýundan soň terrorçylyga garşy täze serhetaşa operasiýalaryň guralmagyna garaşylýar. Häzirki wagtda PKK garşy Yrakda dowam edýän harby operasiýalaryň geljekde-de dowam etmegi nazarda tutulýar. Şeýle-de terrorçylyga garşy göreşiň çäginde Siriýanyň demirgazygynda ÝPG/PKK garşy täze harby operasiýalaryň guralmagy hem Türkiýäniň meýilnamalarynyň hataryna girizildi.
Prezident Erdoganyň saýlaw jarnamasynda Türkiýäniň hiç kimiň hojaýynlygyny kabul etmeýändigi we hiç kime hojaýynlyk etmeýändigi nygtalýar. Türkiýäniň bu çemeleşmesi köp sanly günbatar ýurduny biynjalyk eden hem bolsa, bütin dünýäde we sebitimizde öz milli bähbitlerini ileri tutýan Türkiýäniň garaşsyz daşary syýasaty dowam eder. Esasanda Prezident Erdoganyň Türkiýäni global güýç hökmünde häsýetlendirmegi Türkiýäniň şol ugurdaky maksatlaryny aç-açan orta goýýar. Emma Türkiýe hiç kimiň hojaýynlygyny kabul etmeýşi ýaly, hiç kime hojaýynçylyk hem etmeýär. Esaanda Türkiýäniň ekspluatirlemä däl, özara sarpa goýmaga esaslanýan we kömek maksatly Afrika syýasaty onuň iň uly görkezijilerinden biri. Türkiýäniň dünýäde milli girdejä görä ynsanperwer kömegini bermekde birinji ýurt bolmagy onuň ynsanperwer daşary syýasatynyň delilidir.
Türkiýäniň netijeli daşary syýasatynyň durnuklylygy we ösmegi üçin garaşlylygyny azaltmagy we strategik ähmiýetini artdyrmagy hökmany bolup durýar. Şol çäkde Türkiýäniň goranmak senagaty uly ähmiýete eýe. Şeýlelikde Prezident R.T.Erdoganyň yglan eden saýlaw jarnamasynda goranyş senagatyna giňden ýer berilýär. Türkiýe 2011-nji ýyldan bäri goranyş senagatyndaky eksportyny 90 göterim artdyryp, dünýäde ýarag eksport edýän ýurtlaryň sanawynda 18-njy orny eýeleýär. Türkiýe şol bir wagtda goranyş senagatyndaky daşary ýurtlara bolan garaşlylygyny 80 göterimden 30 göterime çenli azaltdy. Türkiýäniň geljekki tapgyrda goranyş senagatyndaky ösüş depginini güýçlendirmegine garaşylýar. Esasanda uçarmansyz howa ulaglary boýunça Türkiýe dünýä derejesinde üstünlige eýe boldy. Türkiýe dünýäde öz ýaragly uçarmansyz howa ulagyny öndürmegiň hötdesinden gelen 6 ýurtdan biri. Şol bir wagtda Prezident Erdoganyň “Sürüjisiz tank öndüreris” diýen beýannamasy, Türkiýäniň möhüm tehnologiýalarda täzelikçi pozisiýa eýeleýändigini görkezýär.
Türkiýäniň goranyş senagatynda güýçlenmegi daşary syýasatdaky pozisiýasyny güýçlendirýär. Dost we hyzmatdaş ýurtlar üçin ýarag almak taýdan alternatiwe öwrülen Türkiýe halkara bazarlarda mynasyp orun eýeledi. Türkiýäniň Afrikadan Pars aýlary ýurtlaryna, Orta Aziýadan Malaýziýa çenli sowutly ulag eksporty bar. Türkiýe şeýle-de Pakistana ATAK dik uçary we gämi satuwyny, Katara Baýraktar TB2 ýaragly uçarmansyz howa ulagyny satmagy Türkiýäniň ykdysadyýetine uly goşant goşýar.


text:
«Astana EKSPO-2017» Milli kompaniýasynyň wekiliýeti Prawleniýanyň başlygy Ahmetžan Ýesimowyň ýolbaşçylygynda Halkara Sergi Býurosynyň Parižde guralan 160-njy Baş Assambleýasyna gatnaşdy.
«Astana EKSPO-2017» Milli kompaniýasynyň baştutany öz çykyşynda sergä görülýän taýýarlyk barada gürrüň berdi hem-de bu kompaniýanyň geljekki döwür üçin meýilleşdirýän işleri barada maglumat berdi.
Häzirki güne çenli dünýä döwletleriniň 106-sy, halkara guramalaryň 17-si EKSPO-2017 sergisine gatnaşmaga isleg bildirdi. Sergä gatnaşýan döwletleriň milli güni mynasybetli geçiriljek dabaralaryň 67-siniň senesi belli edildi. Ösüp barýan ýurtlara kömek etmäge niýetlenen Maksatnama durmuşa geçirilýär. Ýüpek ýoly ýurtlary, Müsür, halkara guramalary, Latyn Amerikasy ýurtlary, Karib deňzi basseýni ýurtlarynyň bileleşigi, Afrika we Ýuwaş okean ýurtlary üçin tehniki sessiýalara geçirildi.
Çykyşyň jemi boýunça Halkara Sergi Býurosynyň ýolbaşçylary we agzalary “EKPO-2017”-niň taýýarlyk işlerine ýokary baha berdiler.
«expo2017astana.com» saýtynyň maglumatlary boýunça taýýarlan Goçmyrat Orazberdiýew, žurnalist.
Rüstem Nuryýewiň kollažy
Halkara Sergi Býurosy “EKSPO-2017”-niň taýýarlyk işlerine ýokary baha berdi
«Astana EKSPO-2017» Milli kompaniýasynyň wekiliýeti Prawleniýanyň başlygy Ahmetžan Ýesimowyň ýolbaşçylygynda Halkara Sergi Býurosynyň Parižde guralan 160-njy Baş Assambleýasyna gatnaşdy.


text:
Türkmenistanyň prezidenti Gurbanguly Berdimuhamedow Serž Sarkisiany Ermenistanyň premýer-ministri wezipesine saýlanmagy mynasybetli gutlady diýip, TDH 21-nji aprelde habar berdi.
Türkmenistanyň döwlet eýeçiligindäki habar gullugy prezidentiň Sarkisiana iberen gutlagynyň mazmunyna salgylanyp, Ermenistanyň premýer-ministriniň “biliminiň, ýokary hünär derejesiniň we baý syýasy tejribesiniň täze jogapkärli wezipede Türkmenistan bilen Ermenistan Respublikasynyň arasyndaky özara bähbitli gatnaşyklary ösdürmäge hyzmat etjekdigine berk ynam bildirendigini” habar berdi.
Beýleki tarapdan, Ermenistanda Serž Sarkisianyň täzeden premýer-ministr wezipesine saýlanmagyna garşy ýurtda nägilelik çäreleri dowam edip, ahyry ol bu gün, ýagny 23-nji aprelde wezipeden çekildi.
Ermenistanyň parlamenti Sarkisiany onuň prezidentlik möhletiniň dolmagyndan 8 gün soň ýurduň premýer-ministri wezipesine saýlady. 17-nji aprelde geçirilen ses berlişikde, Sarkisian sesleriň 76 -17 gatnaşygy bilen bu wezipä saýlandy.
Oppozisiýa liderleri Sarkisiany ýurduň syýasy dolandyryş gurluşyny parlament sistemasyna geçirip, özüniň häkimiýetdäki güýjüni saklap galmak synanyşyklarynda aýypladylar.
Protestlere oppozisiýaçy lider Nikol Paşinian ýolbaşçylyk etdi. Paýtagt Ýerewanda we ýurduň iň uly ikinji we üçünji şäherleri bolan Gýumride hem Wanadzorda köpsanly adamlaryň gatnaşmagynda, protest çärelerine dowam etdirildi.
Ýurtda dowam edýän protestleriň fonunda, Sarkisian 22-nji aprelde oppozisiýaçy lider Nikol Paşinian bilen duşuşdy. Ýöne bu duşuşygyň bary-ýogy 3 minuda çekendigi habar berildi.
Paşinian duşuşykda: “Men bu ýere siziň wezipeden çekilmegiňizi maslahat etmek üçin geldim” diýip, Sarkisiana ýüzlendi.
Sarkisian 22-nji aprelde köpçülikleýin habar serişdeleriniň gözüniň alnynda bolup geçen duşuşygy “şantaž” häsiýetlendirip terk etdi.
Düýn, başa barmadyk gepleşiklerden sähel salym soň, oppozisiýaçy lider Paşinian tussag edildi.
Ýöne bu gün, ýagny 23-nji aprelde Paşinian boşadyldy, Sarkisian wezipeden çekildi.
Berdimuhamedow Ermeni parlamentiniň wezipä bellän premýer-ministri Serž Sarkisiany 21-nji aprelde gutlapdy.